text:
Mu Rwanda abaturage batangiye kujomba agatoki ku bibazo nyabyo igihugu gifite. Urugero rwa Diane Rwigara.
24/02/2017, yateguwe n’Ubwanditsi
Ntibisanzwe ko mu Rwanda umuturage atinyuka akavuga ibibazo nyabyo byugarije igihugu. Turabizi ko ubutegetsi buriho buhora bushakisha ubuvuga imyato, bukazira urunuka uwavuga aho bitagenda. Nyamara ni yo yakagombye kuba inzira nziza yo kugaragaza ibibazo, bityo bigashakirwa ibisubizo, aho kwifungirana mu kwemeza gusa ko ibintu byose bigenda neza. Mu bihugu bifite demokarasi, bikemera n’amashyaka ya opozisiyo, akamaro kayo kaba ako gukebura ishyaka riri ku butegetsi ngo hato ritirara rikazarimbura abenegihugu. Iruhande rw’amashyaka ya opozisiyo tuhabona kandi n’abandi babarizwa mu bigenga, ariko bakagira icyo bavuga ku butegetsi buba buriho. Ibyo banenze ubutegetsi buhita bubisuzuma, bigashakirwa ibisubizo, aho gufunga cyangwa gutoteza abo baba batanze ibitekerezo. Ibi ni byo twita uburenganzira bwo kuvuga icyo umuntu atekereza. Iyo nzira isa nk’izira mu Rwanda ruyobowe na FPR cyangwa na Paul Kagame. Ariko rero byose bigira intangiriro, kandi wirukana umugabo kera ukamumara ubwoba. Uyu mwari Diane Rwigara watinyutse agaha ikiganiro abanyamakuru, amaze kumenyekana kubera ibyabaye byose ku muryango we, birimo kumwicira umubyeyi agasigara ari impfubyi, birimo kubasenyera ihoteli yari kuzajya ibagoboka n’ibindi.
Ibi bigeragezo byose ntibyamuheranye cyangwa ngo bimutere ubwoba, nubwo tuzi ko bitazigera bishimisha ubutegetsi bumusaba guseka ababaye. Ibyo bitekerezo ashyikiriza abanyamakuru ni byo bibazo abategetsi b’u Rwanda bagombaga kuba bashakira ibisubizo, aho kwirirwa bisingiza ngo bateye imbere. Watera imbere ute mu gihe abaturage ushinzwe kuyobora bicwa n’inzara ndetse bamwe muri bo bagatangira gusuhuka? Ubukene, inzara, akarengane, umutekano muke, gushora amafaranga y’igihugu mu bitihutirwa, kwimura abantu nta ngurane, ubucamanza butigenga, ubukungu bw’igihugu mu ntoki z’agatsiko gatoya kari ku butegetsi, nta mazi, nta mashanyarazi, ubwoba mu banyarwanda… ngibyo ibibazo ubutegetsi bwakagombye kwitaho mbere ya byose.
Umunyamakuru Jean Claude Mulindahahi, aradusangiza ibyavuzwe na Diane Shima Rwigara mu kiganiro yagiranye n’abanyamakuru bigasohoka mu nkuru dusanga mu kinyamakuru « Umurashi.rw ».
Mu magambo ye, imbere y’itangazamakuru kuri uyu wa kane, Diane Rwigara yagize ati:
“ Tuzaceceka kugeza ryari? Gukora ibyaha si ikibazo, ikibazo ni ubivuze! Ntabwo ndi umunyapolitiki cyangwa ngo mbe mfite umuryango mpagarariye aha, naje hano imbere yanyu nk’umunyarwandakazi wifuza kugaragaza ibibazo biri mu gihugu kuko abagomba kuvuganira abaturage ntacyo babikoraho, abanyarwanda twugarijwe n’ubukene, abantu baririrwa bicwa n’inzara, akarengane ni kose mu gihugu kandi nta mutekano”.
Diane Rwigara avuga ko bimwe mu bikururira abanyarwanda ubukene bubazanira inzara harimo kuba leta ibuza abantu imikorere maze igaharira bamwe na bamwe amasoko ndetse n’amafaranga y’igihugu agashorwa mu bintu biba bitihutirwa nko kwiyubakira amahoteri, amagorofa n’imihanda kandi hirya no hino mu gihugu abaturage bicwa n’inzara. Aha yatanze urugero rw’inyubako ya Kigali Convention yatwaye akayabo.
Ku bibazo by’akarengane, Diane Rwigara yavuze ko abanyarwanda bimurwa mu mitungo yabo ku mpamvu zitwa iz’inyungu rusange nyamara bigatera igihombo abaturage kuko bahabwa amafaranga make ugereranyije n’aba yabariwe imitungo yabo, ndetse bamwe na bamwe ntibanayabone.
Ku kijyanye n’umutekano, avuga ko abantu baburirwa irengero, abandi bakicwa, kandi ko nta n’umwe ufatwa mu babigizemo uruhare ngo ahanwe, umutekano ushimwa n’abanyamahanga ariko abenegihugu utabageraho.
Ikinyamakuru « Umurashi » cyanditse ko Rwigara Diane yakomeje agira ati:
“ leta yibanda mu kwerekana uko igihugu kigaragara ititaye ku buryo abantu babayeho, ubukungu bw’igihugu buri mu maboko y’abantu bacye bari mu ishyaka riri ku butegetsi, ese izo nyungu rusange ziri he mu baturage? nta mazi ! nta mashanyarazi ! ni ukugaragariza abanyamahanga ibyiza kandi abanyarwanda bicwa n’inzara. Birababaje kubona dusurwa n’umwami wa Maroc akakirwa neza ariko umwami wacu yatanga abayobozi bakuru bacu ntibagire icyo babivugaho n’abagize icyo bakoze bakabibazwa”.
Diane avuga ko nubwo hari ibyiza byakozwe, hari n’ibitagenda neza bikwiye kuvugwa bigakosorwa. Abantu bagahabwa urubuga ariko rudahakana cyangwa ngo rupfobye jenoside, hakaba hakenewe ubwisanzure mu kuvuga ibitagenda mu gihugu ntibibe icyaha kuko Abanyarwanda bafite ubwoba kandi mu nzego hafi ya zose bikaba bituma abagakemuye ibibazo birinda kugira icyo babikoraho kubera ubwoba ko bakoze cyangwa bakavuga ibyo reta idashaka byabashyira mu mazi abira.
Mu magambo make asoza ikiganiro n’abanyamakuru, Diane Rwigara yavuze ko Abitangiye igihugu bose bitangiye gushaka amahoro n’ubumwe kandi ntibarabigeraho. Bityo nubwo abantu bacecetse si ibicucu, bararakaye kandi barananiwe!
Diane Shima Rwigara ni umukobwa wa nyakwigendera Rwigara Assinapol.
Taliki 4 Gashyantare 2015 humvikanye inkuru y’incamugongo y’urupfu rwa Assinapol Rwigara rwabereye i Kagugu mu Karere ka Gasabo, ubwo igikamyo cyavaga mu kindi cyerekezo cyagonganaga n’imodoka yari atwaye yo mu bwoko bwa Mercedes Benz agahita yitaba Imana ako kanya.
http://umurashi.rw/…/tuzaceceka-kugeza-ryari-gukora-ibyaha-…
No Comments Yet
Laisser un commentaire
Vous devez être connecté·e pour rédiger un commentaire.


c: text/html

text:
Kubura insimburangingo bwatumye areka ishuri
Ngendahayo Jonatha w’imyaka 15 amaze imyaka ine avuye mu ishuri kubera insimburangingo y’ukuguru yifashishaga yangiritse kand iwabo nta bushobozi bafite bwo kumugurira indi.
Ngendahayo ukomoka mu Murenge wa Mururu mu Karere ka Rusizi, yavukanye akaguru karemaye, ariko nta kibazo bwari bumutwaye. Yabashaga kwijyana ku ishuri akoresheje imbago imwe akanafasha iwabo imwe mu mirimo itavunanye.
Nyina witwa Mukamugema Josianne avuga ko byaje guhinduka aho bamubagiye ako kaguru bakagasimbuza insimburangingo, byakozwe n’umushinga wakoreraga mu kigo cy’abamugaye cya Gahini.
Agira ati “Ageze mu wa Gatanu ubanza habonetse ubufasha umwana baramujyana i Gahini akaguru baza kugacamo bamuha insimburangingo ariko ikagenda isaza. Ubwa mbere yagize ikibazo ntanga ibihumbi birenga 22Frw barayifunga, ubwa kabiri ngurisha itungo nyikoresha ku bihumbi bisaga 46Frw.”
Ngendahayo atangiye kwiga amashuri yisumbuye iyo nsimburangingo yaje kuvunika bikomeye. Bayijyanye ku bitaro bya Gihumndwe ngo bayisane ibihumbi bisaga 284Frw babaciye ngo ikorwe barabibura.
Mu 2014 agitangira umwaka wa mbere w’amashuri yisumbuye yaje kureka ishuri kubera kubura insimburangingo. Ubumuga nabwo batangiye kumukomerera, kuko umushinga wamuhaye iyo nsimburangingo nawo wahise urangira akabura uwamukurikirana.
Ubuyobozi bwemera ko bwamurangaranye, kuko iki kibazo bakimenye bakagikorera ubuvugizi kuri serivisi zishinzwe abafite ubumuga ariko ntibamusubize, nk’uko umunyamabanga nshingwabikorwa w’umurenge wa Mururu Iyakaremye Jean Pierre abitangaza.
Ati “Turacyategereje igisubizo, kuko biragaragara ubushobozi bw’ababyeyi ntibashobora kubona insimbura ngingo icyo numva twakora ni ukongera kwibutsa hashize nkumwaka dutanze iki kibazo.”
Umuyobozi w’Akarere ka Rusizi wungirije ushinzwe imibereho myiza y’abaturage Nsigaye Emmanuel, we avuga ko batari bakizi ariko akemeza ko kuva bakimenye bagiye gukorana n’umurenge kugira ngo asubizwe ku ishuri.
Ati “Turakorana n’ubuyobozi bw’umurenge tumenye amakuru arambuye kuri uwo mwana turamufasha abashe gukomeza amasomo ye.”

robotstxt: allowed

filter: keep


text:
Bamwe mu bagore bo mu karere ka Gicumbi baravuga ko bakora urugendo rurerure bajya gushaka amazi n’inkwi, bityo bikabaviramo kubura umwanya wo gukora imirimo ibabyarira inyungu.
Abagore barimo gushaka inkwi (iburyo) n’uvuye kuvoma amazi (ibumoso) [Ifoto internet]
Kuvoma no gutashya ni imwe mu mirimo usanga ahenshi ikorwa n’abagore, rimwe na rimwe usanga hari abagore bakora imirimo yo mu rugo nta kandi kazi bakora kubera kubura umwanya.
Bamwe mu bagore bo mu karere ka Gicumbi bavuga ko kubura umwanya wo gukora indi mirimo ibabyarira inyungu biterwa no kuba bavoma kure ndetse no gushaka inkwi bikabatwara igihe kirekire.
Mukamana Claudine, umuturage uri mu kigero cy’imyaka 30 utuye mu murenge wa kageyo, yabwiye nonaha.com ko ahantu atuye bashobora kumara n’ukwezi batabonye amazi bikabasaba kuvoma mu gishanga aho ngo umuntu ufite imbaraga ahakoresha amasaha abiri.
Yagize ati: ”Nonese waba wamanutse uriya musozi wagaruka ukagira ikindi wimarira, ariko wenda ubuyobozi bugerageje bukatwegereza amazi umwanya dutakaza turi kuyashaka twawukoresha iyindi mirimo”.
Muberarugo wo mu murenge wa Cyumba, kamwe mu duce tudafite amazi meza mu karere ka Gicumbi avuga ko ikibazo cy’amazi kibahangayikishije ngo kuko usanga ariko kazi bakora gusa.
Ati :”Hano Cyumba dufite ikibazo cy’amazi cyane dukora urugendo nk’urw’amasaha atatu, wavayo ukajya gushakisha inkwi umunsi ukaba urarangiye, ubuse wakwimarira iki koko? Ubuyobozi bukomeze bushyiremo imbaraga nk’uko muri iyi minsi twatangiye kubona bubaka ibigega”.
Uretse ikibazo cy’amazi, ikibazo cy’ibicanwa bamwe bavuga ko ubuyobozi bwagakoze ubukangurambaga bwo gushishikariza abaturage kugura Gaz ngo kuko usanga inahendutse kurusha inkwi n’amakara.
Ruhama Juvenal, umuturage utuye mu murenge wa Byumba avuga ko ikibazo cy’inkwi kizakemuka aruko ubuyobozi bukomeje gushishikariza abaturage kugura Gaz ndetse bagakomeza no gushyira imbaraga mu kubaka Biogas.
Yagize ati :”Urabona inkwi zirahenze kurusha Gaz birakwiye rero ko ubuyobozi bwegera abaturage bukabigisha inyugu zo gukoresha gaz no mu byaro abafite inka bagakomeza kubashishikariza kubaka Biogas, kuko nta kindi bisaba uretse kuba ufite amase, igihe abagore bacu batakazaga bajya gushaka inkwi bazagikoresha mu yindi mirimo ibafitiye akamaro”.
Ku ruhande rw’ubuyobozi bw’akarere ka Gicumbi buvuga ko bwatangiye umushinga w’imyaka itanu wo kugeza ku baturage amazi meza.
Benihirwe Charlotte, umuyobozi wungirije w’Akarere ka Gicumbi ushinzwe imibereho myiza y’abaturage, avuga ko iyo myaka itanu izajya kurangira nta muturage w’Akarere ka Gicumbi ugitaka ibura ry’amazi meza.
Yagize ati :”Turacyakorana na Water For People, umuyoboro w’amazi wubakwaga mu murenge wa Manyagiro ubu imirimo yawo iri gusozwa, uyu mwaka abaturage barabona amazi meza, muri uyu mwaka kandi hari undi muyoboro uri kubakwa uzafasha abaturage b’igice cy’Iburasirazuba bwa Gicumbi ndetse hari no gusanwa imiyoboro mito mito yo mu murenge wa Rutare n’ubundi bushobozi buzajya buboneka dutekereza ku mazi kuko ari ikintu abaturage bakeneye”.
Benihirwe Charlotte, umuyobozi wungirije w’Akarere ka Gicumbi ushinzwe imibereho myiza y’abaturage (Ifoto: Nkurunziza Pacifique)
Uretse iyi gahunda y’ubuyobozi bw’Akarere ka Gicumbi n’abafatanyabikorwa, Benihirwe Charlotte akomeza ashishikariza abaturage gufata amazi y’imvura bakayashyira mu bigega byabo biyubakira bakoresheje amahema.
Ku kibazo cy’inkwi na zo zitwara umwanya abagore bajya kuzishaka bigatuma babura umwanya wo gukora indi mirimo yababyarira inyungu, Bwana Muhizi Jule Aimable, umuyobozi wungirije w’Akarere ka Gicumbi ushinzwe ubukungu n’iterambere, avuga ko bakomeje gushyira imbaraga mu gushishikariza abaturage kubaka Biogas by’umwihariko hakaba hagezweho icyiciro cy’abahabwa inka za girinka munyarwanda, ikindi kandi ngo batangiye n’ubukanguramba mu gushishikariza abaturage gukoresha Gaz nk’umwe mu mirongo migari Leta yihaye yo kubungabunga amashyamba.
Yagize ati :”Ubu twari tumaze kubaka Biogas zigera kuri 600, ubukangurambaga burakomeje ku buryo muri uyu mwaka turakangurira n’abaturage bahawe inka muri Girinka Munyarwanda bagera ku bihumbi bibiri (2000) ubwo rero iyo ni inzira imwe yo kubona uko bacana batiriwe biruka imisozi ngo bari gushaka inkwi, ku bijyanye na Gaz naho ntitwasigaye inyuma kuko kugeza ubu tumaze kubona abacuruzi bazo batatu mu mujyi wa Gicumbi, ubwo rero twatangiye gushishikariza abaturage kuzigura duhereye mu mujyi wa Gicumbi n’izindi santeri (Centre) zisumbuyeho ariko turi gushyira imbaraga mu cyaro twubaka Biogas kuko abaturage bacu barorora cyane Biogas nta kindi isaba uretse kuba ufite amase ndetse na Gaz tuzagenda tubakangurira gahoro gahoro”.
Muhizi Jules Aimable. umuyobozi wungirije w’Akarere ka Gicumbi ushinzwe ubukungu n’iterambere
Akarere ka Gicumbi ni kamwe mu turere tugize intara y’Amajyaruguru kakaba gafite ubuso bwa kirometero kare 829, kakaba gatuwe n’abaturage ibihumbi 427,311 abamaze kugerwaho n’amazi meza bakaba bari munsi ya 70%, imirenge ya Cyumba, Bwisige ndetse na Shangasha akaba ariyo ikiri hasi cyane mu kubona amazi meza mu gihe hamaze kubakwa Biogaz 600 mu karere kose.


text:
Akarere ka RUHANGO ni kamwe mu Turere umunani tugize Intara y’Amajyepfo kashyizweho n’itegeko n0 29/2005 ryo kuwa 31/12/2005 rigena inzego z’ imitegekere y’Igihugu cy’u Rwanda. Akarere ka Ruhango kagizwe n'ibyari Uturere twa Kabagali, Ntenyo, Ntongwe n’Umujyi wa Ruhango.
Akarere ka Ruhango kagizwe n’Imirenge 9, Utugari 59 n’Imidugudu 533, gahana imbibi n’Uturere dukurikira:
§ Mu majyaruguru : Akarere ka MUHANGA
§ Mu majyepfo : Akarere ka NYANZA na NYAMAGABE
§ Mu burengerazuba : Akarere ka KARONGI
§ Mu burasirazuba : Akarere ka KAMONYI na BUGESERA
Akarere ka Ruhango kagizwe n’ibice bitatu :
Igice cy’Amayaga kigizwe n‘Imirenge ya mbuye,Kinazi na Ntongwe
Igice cy’Akabagali kigizwe n’Imirenge ya Bweramana, kabagali na Kinihira
Igice cyo hagati kigizwe n‘Imirenge ya Ruhango;Byimana na Mwendo
Icyicaro cy’Akarere ka Ruhango giherereye mu Murenge wa Ruhango, Akagali ka Nyamagana, Umudugudu wa Nyarusange ya I kuri metero 600 (600m) uvuye kuri Kaburimbo, ku birometero 73 uvuye mu Mujyi wa Kigali werekeza i Huye.
Akarere ka Ruhango gatuwe n’abaturage 319,885, bari mu ngo 60809, barimo abagabo 152075 n’abagore 167810. Ubuso bw‘Akarere ka Ruhango bungana na km2 626.8 ni ukuvuga abaturage 510 kuri km2 Ubukungu bw’Akarere ka Ruhango bushingiye ahanini ku buhinzi, ubworozi.
Ibihingwa by’ingenzi ni Imyumbati, ibishyimbo,ibigoli umuceri, ikawa akaba ari byo ahanini bitunze abaturage.
Akarere ka Ruhango kabonekamo ibishanga binini kandi gakora ku nzuzi za Nyabarongo n'Akanyaru.
Kanda hano urebe Imirenge, Utugali, Imidugudu bigize Akarere ka Ruhango


text:
Ese ni uwuhe mumaro wo kuvanga amazi na Cocombre kandi tuzi neza ko Cocombre ubwayo ifite hejuru ya 70% by’amazi muri yo?
Iyo umuntu avanze amazi na cocombre bimugirira akamaro gakomeye atakura mu mazi gusa ndetse atanakura muri cocombre ubwayo kuko ubusanzwe amazi azwiho gusukura umubiri no kurwanya umwuma naho cocombre izwiho kwirukana imyanda yose mu mubirwi w’umuntu.
Kuvanga amazi na Cocombre rero ukabinywa byirukana imyanda mu mubiri, bikarinda iminkanyari mu maso ndetse n’utuntu tw’umukara tuza ku ruhu bitewe n'uko rugenda rusaza. Kunywa amazi avanzemo cocombre bituma umuntu atagira inyota cyangwa se ngo asonze bya hato na hato ibyo bigatuma ibiro by’umuntu bigabanuka kuko ataryagaguye.
Bitewe na potassium yiganje muri cocombre, iyo uyivanze n’amazi bigira ubushobozi bwo kurwanya sodium itera zimwe mu ndwara z’umutima, stroke n’izindi zifite aho zihuriye n’umutima.
Uruvange rwa cocombre n’amazi bifasha gukomera kw’imikaya bitewe na silicium irubonekamo bigatuma imikaya y’umuntu ikomera kurusha uko yari imeze. Kunywa uruvange rwa cocombre n’amazi ni umuti ukomeye ku bagore batagira amavangingo kuko uwayanyoye agira amavangingo menshi cyane bityo kubaka urugo bikoroha.
Uribaza uti ese uruvange rwa cocombre n’amazi bikorwa bite?
Nta kidasanzwe ni ugufata ikirahure cy’amazi ubundi ugakatiramo udusate 4 twa cocombre ukayanywa nyuma y’iminota 30 ubikoze. Iyo bigenze gutyo buri gihe uba uri gufasha umubiri wawe kugubwa neza cyane ko nta n’imyanda iba ikiwurimo bitewe n’uko uko unywa amazi kenshi ari nako ujya mu bwiherero kuyasohora, ibyo rero bituma umubiri uhora uguwe neza buri gihe.
Src: amelioretasante.com


text:
Rev. Billy Graham yibukije abakristo ibyo bakwiye kwitaho mu gihe bagitegereje kujya mu ijuru
Umukambwe w’umuvugabutumwa mpuzamahanga Rev. Billy Graham ukomoka mu gihugu cya Leta zunze ubumwe za Amerika, yakebuye abakristo ku nshingano yabo bakiri mu isi n’ibyo bakwiye kwitaho mu gihe bagitegereje ko Kristo atwara itorero. Yavuze ko abahindukira bizera Kristo nk’Umwami n’umukiza wabo bakwiye gukura mu mwuka bakazirikana gukora icyo Imana ibahamagarira mbere y’uko bajya mu ijuru.
Christian Post yanditse ko ibi Billy Graham yabivuze ubwo yasubizaga ikibazo yari abajijwe n’umunyeshuri umwe uheruka kwakira agakiza wamubajije icyo asabwa nk’umuntu umaze kwegurira ubuzima bwe Kristo. Ikibazo uyu mwana yabajije Billy Graham cyagiraga kiti ‘’ Ndi umunyeshuri mu mashuri yisumbuye, nafashe icyemezo cyo guha Yesu ubuzima bwanjye mu mpeshyi ishize. Ndabizi ko ibyo bisobanuye ko nzajya mu ijuru nimpfa kuko mpindutse umwana w’Imana, ariko se n’iki nsabwa gukora muri iki gihe ngitegereje kujya mu ijuru?’’
Rev. Billy Graham
Graham yabanje kubwira uyu munyeshuri ko ikibanze akwiye kwitaho ari ukwikomeza ku Mana, agakura mu buryo bw’Umwuka kuko ari cyo Imana imushakaho. Ati’’ Urabona, Bibiliya igaragaza ko iyo uje kwa Yesu, uba umeze nk’umwana ukivuka, uba uri umwana mu Mwuka, kandi hari ibyo umwana akenera birimo ibyo kurya, rero dukeneye kurya ijambo ry’Imana, Bibiliya.’’
Graham yakomeje agira ati ‘’uziko umwana akenera kwiga kuvuga, natwe dukeneye kwiga gusenga, nk’uko umwana akenera abamwitaho bakanamurinda ibyamuhungabanya niko n’umwana uvutse aba akeneye abamubanjirije mu nzira y’agakiza bakamurera ngo akure.’’
Yakomeje asubiza uyu mwana ko mbere y’ibindi byose akeneye kubanza kwitabwaho agakura kugera ku rugero rushyitse, agasengana n’abandi, agasangira nabo ijambo ry’Imana. Ati ‘’Imana ishaka ko umera nka Yesu uko kwizera kwawe kuzagenda gukura.’’ Bibiliya iravuga ngo Mwegere Imana na yo izabegera’’ Yakobo 4:8
Nyuma y’ibi uyu mwana yabwiwe ko ari bwo yabasha kugir ikindi akora nko kuba yabwiriza abandi, kuko nabyo ari inshingano nkuru Imana iaba umukristo wese.
Iyi si nincuro ya mbere Billy Graham w’imyaka 97 akomoza ku gukangurira abakristo gukura mu Mwuka, kuko akunze kumvikana yihanangiriza abakristo kwaguka no kugwiza imbaraga muri ibi bihe avuga ko bigoye. Ni kenshi Graham kuvuga ko iyo yitegereje impinduka za hato na hato z’ibihe isi igenda icamo agira impungenge z’ab’urungano rw’abakiri bato.
Iyi akaba ari yo mpamvu kenshi asaba abakristo kwaguka bagakura ariko nanone bakashakisha uko babwiriza abandi ubutumwa bwiza, kuko ibihe isi irimo bigaragara ko ari ibya nyuma, Yesu ari bugufi kugaruka.
Innocent Kubwimana/Agakiza.org


text:
Kaminuza za EAC zirasuzuma uburyo izamuka ry’ubukungu ryajyana n’imibereho myiza
Kaminuza eshanu z’ibihugu bigize Umuryango w’Afurika y’Uburasirazuba (EAC), ziraganira ku buryo iterambere ry’ubukungu ryajyana no kwita ku mibereho y’abantu.
Bari kuganirira i Kigali mu nama mpuzamahanga izamara iminsi ine yitabiriwe n’impuguke mu ivugururamibereho (Social work) zituruka mu bihugu 25 byo hirya no hino ku isi.
Ni mu gihe abakuru b’ibihugu bya Afurika na bo bateraniye mu nyubako ya Convention Center, mu nama idasanzwe yiga ku ishyirwaho ry’isoko rusange ry’Abanyafurika.
Ambasaderi w’u Rwanda mu gihugu cya Leta zunze ubumwe za Amerika, Mathilde Mukantabana watangije inama yiga ku ivugururamibereho, avuga ko mu gihe iryo soko ry’Afurika rizaba rigiyeho, imibereho y’abantu nayo igomba kwitabwaho.
Yagize ati ”Uko abantu barimo gushaka ubukire ni byiza, bizamura igihugu, ariko iyo utarebye neza abaturage bashobora kugwa hasi mu bijyanye n’imibereho”.
Kaminuza zishyize hamwe mu guharanira ivugururamibereho, ni iy’u Rwanda, iya Makerere muri Uganda, iya Nairobi muri Kenya, Ishuri rikuru ry’Ivugururamibereho ryo muri Tanzania hamwe na Hope University y’i Burundi.
Izi Kaminuza zashinze ikigo cyitwa CRISOWO kiganirirwamo uburyo bwafasha abanyeshuri kurengera abaturage, ndetse cyanabonye umuterankuga ari we Kigega mpuzamahanga cy’Abanya ‘Autriche’ gishinzwe iterambere.
Umwarimu muri Kaminuza y’u Rwanda wigisha ibijyanye n’imibanire n’ivugururamibereho, Karinganire Charles avuga ko bazigisha abanyeshuri guhuza abaturage batishoboye n’abashinzwe kubafasha.
Karinganire agira ati”Mu gihe cy’imenyerezamwuga abanyeshuri bashobora kwegeranya abana b’inzererezi bakabahuza n’inzego zibishinzwe zirimo amashuri, amatorero n’abayobozi banyuranye, kugira ngo uburengenzira bw’umwana bwubahirizwe”.
Umuyobozi wungirije w’Umujyi wa Kigali ushinzwe imibereho y’abaturage, Patricie Muhongerwa witabiriye inama yiga ku ivugururamibereho, avuga ko bibukijwe kuzagena umuntu ushinzwe kwita ku mibereho y’abantu muri buri rwego.
Mu bisuzumirwaho ikibazo cy’imibereho y’abaturage, harimo Ubushomeri mu rubyiruko, abana b’inzererezi, imirire mibi, imihindagurikire y’ibihe n’ubukene muri rusange.


text:
ILO izafasha abagore n’urubyiruko guhanga no kunoza umurimo
Yanditswe na MUGISHA BENIGNE
Nyuma yo gusinya amasezerano y’ubufatanye mu kunoza imirimo itanditse hagati ya Minisiteri y’Abakozi ba Leta n’Umurimo n’Ishyirahamwe mpuzamahanga ry’umurimo (ILO: International Labour Organization), hashyizweho uburyo gahunda ya Leta yo kunoza umurimo hibandwa ku mirimo itanditse (Informal works) izashyirwa mu bikorwa mu gufasha abagore n’urubyiruko bayikora kwiteza imbere no guharanira uburenganzira bwabo.
Nk’uko bitangazwa na Muzale Jude, Umuhuzabikorwa w’umushinga wo guteza imbere imirimo itanditse muri ILO akaba anayihagarariye mu Rwanda, ngo uyu mushinga uzibanda ku gufasha iki gice cy’Abanyarwanda kuko ari bo bagira uruhare runini mu mirimo itanditse ari nayo ifite umwanya munini mu bukungu bw’igihugu.
Ati “Imirimo itanditse ifite uruhare rungana na 90% ku isoko ry’umurimo, kandi abenshi mu bayikora biganjemo urubyiruko n’abagore, ni yo mpamvu iki gice cy’Abanyarwanda kizibandwaho mu gushyira mu bikorwa uyu mushinga”.
Uyu mushinga uzamara imyaka itatu, ku ikubitiro uzahera ku bantu 600 mu buryo bw’igerageza ari na cyo kiciro kigiye guherwaho mu Mujyi wa Kigali, nk’uko bisobanurwa na Muzale ukazakomereza no mu zindi ntara z’igihugu mu gufasha abagore n’urubyiruko bakora imirimo itanditse kubahiriza uburenganzira bwabo, uburenganzira ku mushahara, ku bwishingizi, ku bikoresho n’ubuzima bw’umukozi mu kazi.
Umuyobozi wa ILO mu Rwanda avuga ko ishyirwa mu bikorwa ry’uyu mushinga rizashingira ku Itegeko ry’umurimo risanzwe rigashyirwa mu bikorwa n’abikorera mu kubahiriza uburenganzira no guha agaciro abakora iyi mirimo.
Ati “Ikibazo uyu mushinga uje gukemura, ni icyagaragaye ku bakora imirimo itanditse cyane cyane mu bwubatsi no mu budozi, ko badahabwa ibyo amategeko abagenera harimo kubona umushahara ku gihe, guhabwa umushara w’intica ntikize ku mpamvu z’uko ntaho yabyize bigaragazwa n’impamyabushobozi, kutita ku mutekano w’umukozi mu kazi ngo ahabwe ibimufasha, ubwishingizi n’ibindi”.
Muzale avuga ko byagaragaye ko abantu bakora imirimo itanditse bahera mu bukene ku mpamvu zo kudahabwa agaciro nk’abandi bakozi, bigatuma nta terambere bageraho bo n’imiryango yabo.
Bamwe mu baturage baganiriye n’Imvaho Nshya kuri uyu mushinga, bishimiye ko bagiye guhabwa agaciro bagiye bamburwa kuva kera n’abakoresha ndetse n’ababakeneraho serivisi bitewe n’uko bakora imirimo batigiye.
Munyaneza Fulgence umuyede ukorera mu gice cya Nyabugogo aharimo kubakwa imihanda, yagize ati “Ni byo koko uyu mushinga uziye igihe kuko akenshi twe nk’abayede nta mushara uhamye tugira, biterwa n’umukoresha wawe kuko aguha umushahara bitewe n’uko abyumva atarebye imvune z’umurimo urimo gukora”.
Uyu muyede kandi agaruka ku bakoresha akenshi badaha abakozi ibikoresho byabugenewe muri uwo murimo nk’ingofero zibakingira impanuka mu gihe bari mu kazi, uturindantoki n’ibindi, aho yemeza ko abakoresha b’ibigo bikomeye ari bo bakunze kwita ku mutekano w’umukozi mu kazi.
Kantengwa Alphonsine na we akora umurimo w’ubudozi, avuga ko uwo murimo hari abakiwusuzugura kuko ukorwa n’abantu akenshi batize amashuri menshi, avuga ko uyu mushinga bawishimiye kuko uje kubarengera bikazatuma n’abakoresha babo bamenya agaciro kawo muri sosiyete nyarwanda ndetse n’abaturage babakeneraho serivisi bikazatuma babaha agaciro kabo mu kwishyura serivisi babaha.
Uyu mushinga wo guteza imbere imirimo itanditse uzafasha abayikora na bo kwiteza imbere no kubahirwa imirimo bakora ndetse ukazanabafasha guhanga no kunoza umurimo.


text:
Umuhate wo kuvana indorerwamo y’amoko mu banyarwanda biciye no muri gahunda ya “Ndi Umunyarwanda” urakomeje mu bato, gusa mu byo babaza byerekana ko hari abatarasobanukirwa, kuko hari ababaza bati “Kuki mutwigisha Ndi Umunyarwanda kandi turi bo?”
Urubyiruko rwumva kandi rurebera ku bakuru, mu Rwanda haracyari abakuru bagiha abato imyumvire ishingiye ku moko aho ku ishyiga mu rugo.
Ihuriro ry’urubyiruko ryitwa YURI (Youth Unity Rwanda Imihigo) rimaze ukwezi rizenguruka mu bigo by’amashuri yisumbuye ahanyuranye mu gihugu bigisha barumuna babo gahunda ya “Ndi Umunyarwanda” hagamijwe kurwanya imyumvire nk’iriya mu bato, no kubashishikariza kwiyumvamo igihugu cyabo mbere na mbere kurusha kwiyumvamo amoko babwirwa/bumva.
Abagize YURI, bifashishije integanyanyigisho yeteguwe na Komisiyo y’ubumwe n’ubwiyunge, bigishaga urubyiruko mu yisumbuye amateka yo gucamo abanyarwanda ibice mu gihe umukoroni yari asanze bunze ubumwe bigoye kubatanya ngo abayobore.
Mu mashuri yisumbuye bagezemo mu turere 17 Dominique Rwomushana uyobora YURI avuga ko ibibazo uru rubyiruko rwavutse nyuma ya Jenoside rwabazaga urebye bisa.
Uru rubyiruko ngo usanga rubaza ruti “Kuki mutwigisha Ndi Umunyarwanda kandi turi bo?”
Rwomushana avuga ko bagiye basobanurira uru rubyiruko bashingiye ku mateka kugeza kuri Jenoside, bakarwumvisha ko impamvu babigisha gahunda ya “Ndi Umunyarwanda” ari ukugira ngo amateka mabi yo gutanya abanyarwanda atazongera.
YURI ni ihuriro ry’urubyiruko rifite intego yo gutuma imihigo y’uturere ruherereyemo igerwaho kandi ruharanira ko amacakubiri ayo ariyo yose yacika, abanyarwanda bakabana mu mahoro nk’uko Rwomushana abivuga.
Muri ubu bukangurambaga bwaryo kuva kuya 06 Kamena kugeza kuya 20 Kamena, abarigize bageze mu bigo by’amashuri yisumbuye biri mu turere twa Kayonza, Nyagatare, Ngoma, Bugesera na Gatsibo, Ibuurengerazuba muri Nyamasheke, Karongi, Rubavu, Ngororero, Rutsiro na Nyabihu, mu Majyepfo muri Kamonyi na Nyamagabe no mu Majyaruguru i Gicumbi na Musanze.
Rwomushana asobanurira abanyeshuri akamaro ku kwiyumvamo ubunyarwanda kuruta ikindi icyo aricyo cyose
Jean Pierre NIZEYIMANA
UMUSEKE.RW


text:
Icyaburaga ngo Umujyi wa Rwamagana ujyanishwe n’igihe cyabonetse
Ubuyobozi bw’Akarere ka Rwamagana buravuga ko igishushanyo mbonera cyaburaga ngo umujyi w’aka karere utangire kujyanishwa n’igihe cyabonetse, ku buryo kuwuvugurura bigiye gutangira.
Ni kenshi abatuye mu karere ka Rwamagana binubiye ko umujyi w’akarere ka bo udakura ku rugero rumwe n’indi mijyi mu Rwanda. Abazi uwo mujyi kera bemeza ko uri mu yambere mu Rwanda yari iteye imbere kubera ubucuruzi bwawukorerwagamo.
“Hano bahubatse mu 1934, ubucuruzi bwa ho bwari buteye imbere. Abarabu bari barahubatse ibikorwa, nyuma ya hano (i Rwamagana) bajya kubaka izaza ahitwa Karembo, bubaka Kabarondo, bubaka Kirehe, bubaka na Kiramuruzi. Mu 1933/4 abarabu batura hano i Rwamagana hari hakomeye, ariko reba uko hasigaye hameze ubu!”
Uku niko Rugwabiza Issa, umwe mu bageze mu zabukuru w’i Rwamagana yabisobanuye.
Abacuruzi ni bamwe mu bakunze kwinubira ko umujyi wa Rwamagana udatera imbere, ku buryo bamwe iyo bamaze kubona igishoro kinini, Rwamagana bayitera umugongo bakajya gukomereza ubucuruzi mu mijyi minini.
Fabrice Habanabakize agira ati “N’iyo urebye nk’i Kigali usanga mu bacuruzi bafite ubucuruzi bukomeye ku rwego rw’igihugu harimo abanya Rwamagana benshi, umuntu yakumva ko abonye amafaranga agahita afata icyemezo cyo kujya gukorera i Kigali”
Umunyamabanga nshingwabikorwa w’akarere ka Rwamagana, Kakooza Henry, avuga ko imbogamizi yatumaga uyu mujyi utajyanishwa n’igihe itakiriho, kuko icyaburaga ari igishushanyo mbonera cy’umujyi kandi ubu cyamaze kuboneka.
Nyuma yo kuboneka kwa cyo ngo mu mishinga y’ingengo y’imari y’umwaka wa 2018/19, hashyizwemo imishinga minini ijyanye n’umujyi wa Rwamagana, uhereye ku mihanda ya kaburimbo, iya laterite, amatara, amazi n’ibindi bikorwaremezo.
Kakooza agira ati “Ni ibyo bintu by’ingenzi turi gukora kugira ngo duhindure iterambere ry’umujyi wacu, kandi mu myaka ibiri cyangwa itatu iri imbere hazaba harahindutse byinshi mu iterambere ry’umujyi wa Rwamagana”
Umujyi wa Rwamagana ngo uzavugururwa werekeza mu gace katari gasanzwe karimo umujyi, ni ukuvuga mu duce twa Gishari na Nyarusange yo mu murenge wa Muhazi.
Umuyobozi w’akarere ka Rwamagana Mbonyumuvunyi Radjab avuga ko agace kazwi nka Buswayirini ko kazakomeza kuba inkengero z’umujyi, kuko kuhagurira umujyi bishobora kugorana kubera kwimura abantu n’ibikorwa bisanzwe bihari.
Ibitekerezo ( 6 )
Ndashima gahunda nziza zigerwaho muri Rwamagana ariko n’umurenge wa musha imihanda imwe nimwe irimo kugenda isibangana kandi imbaraga zacu nkabaturage haricyakorwa imihanda yose igatunganwa mumuganda waburi kwezi. Murakoze
Ni byiza ariko mushyizeho na "Investment opportunities" bifasha benshi kumenya imigambi yo kuhateza imbere itegurwa!
Twajya dushaka aba Investisseurs
Murakoze.
Byaba byiza batekereje no ku murenge wa Muyumbu kuko naho ibyaho byatinze gusobanuka ku gishushanyo mbonera.
Batubabarire imvugo ibe ingiro nkibisanzwe umugi wacu utere imbere kd bizazamura ubukungu bwakarere kacu tutibagiwe nimibereho myiza yabagatuye
Umugi wacu wasubiye inyuma KBS nibawuvugurure ubundi twibere muburyohe Paul kagame oyeeeeee
Harakabaho leta y’uRwanda kubikorwa byiza barimo gukorera abaturage ba Ewamagana


text:
Umuryango Umuhuza urashimirwa ibyo umaze kugeraho mu gihe umaze ushyira mu bikorwa “Gahunda y’Uburezi budahutaza mu mirerere ya buri munsi” (Positive Discipline in Everyday parenting), umushinga ukorera mu Mirenge ya Ruhango, Bweramana, Kabagali, Mwendo, Byimana na Kinazi.
Mu nama nyunguranabitekerezo yabereye ku Kicaro cy’Akarere ku wa mbere tariki ya 4 Kamena 2018 igamije kurebera hamwe aho ishyirwa mu bikorwa ry’umushinga uburere budahutaza mu mirerere ya buri munsi rigeze, Umuyobozi w’Akarere wungirije ushinzwe imibereho myiza, Mukangenzi Alphonsine, yashimye umusaruro ugenda ugaragara, yizeza ubufatanye bw’ubuyobozi kugira ngo uyu mushinga ubashe kugera ku baturage benshi, cyane ko imyumvire myiza mu buryo bwa rusange, n’imyumvire ku mbonezamikurire y’abana bato n’uburere budahutaza by’umwihariko ari ibintu bikenewe.
Birakenewe kuko iterambere ritubakiye ku myumvire iboneye ryaba ryaba ryubakiye ku busa, mu gihe imyumvire ikwiye ituma abantu bagera ku byiza byinshi, kandi bakabibungabunga maze bikaramba.
Mu bishimwa harimo kuba inyigisho zahawe abantu b’ibyiciro binyuranye mu mahugurwa no mu biganiro zigenda zifasha guhindura imyuvire, bityo abana basaga ibihumbi bitatu bakaba batagikubitwa mu miryango yabo, imiryango 65 yari yarashegeshwe n’amakimbirane ikaba yaramaze guca ukubiri na yo.
Umushinga “Uburezi budahutaza mu mirerere ya buri munsi” watangiye gukorera ku mugaragaro mu Karere ka Ruhango ku itariki ya 17 Kanama 2017. Ufite intego yo kurandura burundu ihohoterwa iryo ari ryo ryose ryakorerwa umwana mu muryango, no gukangurira ababyeyi kurinda abana babo imirimo ivunanye yatuma abana bakurizamo guta ishuri cyangwa gutoroka imiryango.
Kayitesi Mathilde uyobora umuryango Umuhuza, avuga ko umuryango ayobora wemera ko imbonezamikurire y’abana bato no guha umwana uburere bukwiye kuva akiri muto ari bumwe mu buryo bwo gukumira amakimbirane no kubaka amahoro arambye.
Ati “Imbonezamikurire y’abana bato n’uburezi budahutaza biganisha ku burezi bufite ireme ni bumwe mu buryo bwo gukumira amakimbirane”.
“Guha umwana uburere bukwiriye hakiri kare umurinda ibimuhutaza haba mu rugo ndetse no ku ishuri bituma agira amahirwe menshi yo kuziga neza no kuba ingenzi igihe yakuze, ibi bikubaka amahoro arambye”.
Kugira ngo inyigisho zitangwa zigere ku bantu benshi bashoboka, muri iyi nama hemejwe ko zigenerwa umwanya mu mugoroba w’ababyeyi, ndetse no mu masibo mu midugudu.
Umuryango Umuhuza ni umuryango nyarwanda utari uwa Leta ufite intego yo kwimakaza umuco w’amahoro ubinyujije mu gukumira no gukemura amakimbirane mu mahoro.
Uburezi budahutaza mu mirerere ya buri munsi ni umushinga uyu muryango watangirije mu Mirenge itanu y’Akarere ka Burera muri 2016, nyuma yo kugaragaza impinduka nziza ukaba waraguriwe mu tundi Turere turimo na Ruhango.
Ibimaze gukorwa muri uyu mushinga birimo amahugurwa ku burere budahutaza no ku mbonezamikurire y’abana bato yahawe abafashamyumvire 78 n’ababyeyi 730, ubutumwa bwatanzwe mu mugoroba w’ababyeyi, mu nsegero no mu nama zinyuranye zitegurwa n’ubuyobozi, ndetse no gusura ingo. Ibyo byose ngo nibyo byafashije guhindura imyumvire yatumye habaho impinduka zavuze haruguru.


text:
Kubaho Bimaze Iki?
Abantu benshi bakunda kwibaza ku gaciro k’ubuzima, cyane cyane nk’iyo umwe mu bantu bari bazi neza yitabye Imana, bibatera kwibaza cyane ku gaciro k’ubuzima, aricyo cyatumye umubwiriza agira ati “Umubwiriza 7:2. Kujya mu rugo rurimo imiborogo biruta kujya mu rugo rurimo ibirori, kuko ibyo ari byo herezo ry’abantu bose, kandi ukiriho azabihorana ku mutima we.”
Si iyo mpamvu gusa itera abantu kwibaza iby’agaciro k’ubuzima, hari n’izindi mpamvu nyinshi cyane, nk’iyo umuntu ari mu bibazo yibaza icyo kubaho bimaze, ndetse igitangaje ni uko n’abakungu babona ibyo bakeneye byose muri ubu buzima iyo bamaze kugera ku ntego zabo zose batangira kwibaza ku gaciro k’ubuzima, kuko baba bibwira ko mu kugera ku ntego zabo zose bizabatera kunyurwa n’ubuzima, ariko iyo bazigezeho ntacyo bihinduraho, bumva bagikennye mu mitima, baba bumva hari ikibura, bibatera kwibaza ku gaciro k’ubuzima. Umugabo umwe wakoraga amasiganwa y’amaguru amaze kugera ku bushorishori bw’intsinzi muri uwo mukino abantu baramubajije bati “Ese ni iki wumva wifuza ko wari kuba warabwiwe mbere y’uko utangira uyu mukino?“, nawe arabasubiza ati “Iyaba narabonye umuntu umbwira yuko iyo ugeze hejuru ntacyo uhasanga“. Abantu bose bagira intego mu buzima bumva ko ziramutse zisohoye banyurwa n’ubuzima, ariko iyo bakoze cyane bakabigeraho basanga nta tandukaniro, kuko iyo babigezeho nabyo ntibibanyura.
None twakwibaza tuti “KUBAHO BIMAZE IKI?“, ni iki umuntu yakora muri iyi si kikamuzanira kunyurwa n’ubuzima?, abantu benshi iyo ubabajije ikintu baha agaciro kurusha ibindi byose mw’isi, barasubiza bati “NI UKUBAHO NEZA!” bakomoza ku butunzi, ariko ababayeho Neza mu by’ubukungu nabo iyo ubabajije bakubwira ko nabo batazi icyo aricyo cg bakakubwirako byose ntacyo bimaze, kuko n’ubwo babona ibyo bashaka byose baba bumva hari ikintu kinini cyane kibura mu buzima bwabo. Hari umushinwa wari ukungahaye cyane, wari mu bagabo ba mbere b’abakire kw’isi wabwiye madamu we ati “Ko dutunze ibyo dushaka byose, dushobora kujya n’aho dushaka hose, ni ukubera iki tuba twumva hari ikibura?, Kuki tuba twumva tutanyuzwe?, icyo tubura ni igiki?“, ndetse n’umunyabwenge solomo wari umukungu kurusha abandi bose bigeze kubaho kugeza mu gihe cye, amaze kwitegereza ibyo byose yanzuye ko ntacyo bimumariye, wabisoma mu gitabo cy’umubwiriza igice cya mbere kugeza ku gice cya kabiri.
None niba no kubaho neza ntacyo bimariye ubuzima bw’umuntu, ubwo kubaho byaba bimaze iki!. Akenshi usanga abantu bakunda ibintu biramba cyane, ariyo mpamvu bakunda kugura ibicuruzwa byakorewe mu nganda zizewe, naho ibyo bita ibishinwa bakumva nta gaciro bifite kuko aba ari iby’agahe gato, gusa ikibabaje ni uko babaho birengagije ko nabo ubuzima bwabo ari ubw’agahe gato, ntibatekereza ko iherezo ryabo riri hafi cyane, Umubwiriza niwe uvuga ko Ubuzima bw’umuntu buhita vuba nk’igicu (Umubwiriza 6:12), ndetse na Yobu akungamo ati “YOBU 14 :1-2 “ Umuntu wabyawe n’umugore, Arama igihe gito kandi cyuzuyemo umuruho agakenyuka. Avuka ameze nk’ururabyo, maze agacibwa, Ahita nk’igicucu kandi ntarame.“, none ni iki gifite agaciro kurusha ibindi umuntu yakora muri ubu buzima buto buhita nk’igicucu?
Imana yaremye abantu kugirango bagirane umubano n’ubusabane na yo, gusa abantu baratandukira bicira inzira zabo, bajya kure y’umuremyi wabo (Intangiriro 6:5), bituma baba babi iteka ryose. Kuko Imana yera iteka ryose bahise baca umubano na yo. Nta kindi kintu gishobora guhaza umutima w’umuntu keretse icyo wakorewe gusa. Umuhanga C.S Lewis yaragize ati “Imana yaraturemye nk’uko umuntu arema imodoka. Imodoka iraremwa ngo ijye ikorera kuri peterole, kandi ntishobora gukorera neza ku kindi kintu icyo aricyo cyose. Imana na yo yaremye ikiremwamuntu ngo gikorere kuri yo, yo ubwayo ni yo peterole imyuka yacu yakorewe kujya ikoresha cg ibiryo imyuka yacu yaremewe kujya irya, nta kindi. Niyo mpamvu udashobora kubwira Imana ngo iguhe umunezero itakwihaye, kuko bidashoboka.“, N’umugabo witwaga St. Augustine yungamo ati “Imitima yacu ntizigera iruhuka, keretse niruhukira mu mana.”
Nta kindi gifite agaciro mu buzima kurusha kugirana umubano n’umuremyi wawe, kuko yarakwiremeye ngo ugirane umubano na we, uwo mubano udahari nta kizigera gihaza umutima wawe na kimwe mu buzima, hari umwanya mu bugingo bwawe udashobora kuzuzwamo n’ikindi kintu icyo aricyo cyose keretse umuremyi wawe, niba ushaka kugira ubuzima bufite intego, ubuzima wumva bufite agaciro kandi bunyuzwe, GARURA UMUBANO WAWE N’IMANA.
Wasoma izi nyandiko zikurikira zikagufasha gusobanukirwa uko wagarura umubano n’Imana:
- Garura umubano n’Imana
- NABONA IJURU NTE? -UMUGAMBI W’AGAKIZA
- Abantu Bose Ni Babi
- Ko bahora badusaba kwakira agakiza, ubundi agakiza ni iki?
- Inzira y’agakiza


text:
Iyi Seminar kandi izafasha abashaka kurushinga kubona inyigisho n'inama zizabafasha kubaka ingo nziza zishingiye ku mahame ya Gikristo. Ni igikorwa kizibanda cyane ku bashaka kurushinga ni ukuvuga abasore n'abakobwa bakundana bari mu nzira zo kubana.
Iki gikorwa cyateguwe na Dominique Habimana (Dominic Dom) usanzwe ari umuhanzi mu ndirimbo zo kuramya no guhimbaza Imana, afatanyije na Life Long Impacts abereye umuyobozi. Iyi Seminar izabera kuri Hotel Villa Portofino iherereye i Nyarutarama ku wa Gatangatu tariki 19/05/2018.
Rev. Dr. Gato Munyamasoko usanzwe umenyerewe mu byo kwigisha abashakanye akaba azagaragara yigisha abagiye kurushinga. Rev Dr. Gato umaze imyaka itanu ari umuvugizi w'itorero ry'ababatisita mu Rwanda anazwi ku kuba mu myaka ibiri ishize yarahawe igikombe cyo kubaka amahoro mu rwego rw'isi.
Mu kiganiro yahaye Inyarwanda.com Dominique Habimana ukuriye iki gikorwa yadutangarije ko kitareba abo mu itorero rya AEBR gusa kuko gifite umumaro kubashaka kurushinga bose. Kuba muri iki gihe abashaka kurushinga bashyira imbaraga nyinshi mu gutegura ubukwe kuruta izo bashyira mu gutegura urugo rwabo bifite uruhare runini mu kugira ingo nyinshi zijegajega.
Si abashaka kurushinga gusa kuko n'ababyeyi n'abashumba batagifata umwanya uhagije wo gutegura abazarushinga kuko benshi usanga bahangayikishijwe cyane n'imigendekere y'ubukwe. Kubaka urugo ni wo umushinga ukomeye kandi w'ingenzi mu buzima bwa muntu kuko ari wo inyoko muntu ikomokaho, mu gihe mu bihe byashize byari inshingano y'ababyeyi gutegurira abana babo kuzagira ingo nziza. Habimana Dominique yavuze impamvu yateguye iyi Seminar ndetse n'icyo abazayitabira bazunguka. Yagize ati:
Muri iki gihe usanga ababyeyi batagifite umwanya uhagije ndetse umuryango mugari ukaba utagifite umwimerere wakwizeza abawukomokaho kubaka neza. Ibyo byiyongera ku mpinduka nyinshi zijyana n'iterambere isi igezeho zigira ingaruka kumibereho y'umuryango. Usibye inyigisho, ubuhamya n'impanuro bizatangwa n'abamaze igihe babana nk'umugabo n'umugore, aba fiances bazanabona umwanya wo gukora ibindi bikorwa byinshi byagenewe kubaka urukundo rwabo binabategurira ingo nziza zishingiye ku ndangagaciro za Gikristo.
Habimana Dominic hamwe n'umuryango we
Ku bifuza kwitabira iyo Seminar bakwiyandikisha kuri AEBR Kacyiru hafi ya MINAGRI cyangwa bagahamagara 0786268615 cyangwa 0781631943. Kwinjira, ni 16,000Frw kuri buri 'Couple'. Ku bundi busobanuro ushobora gusura urubuga www.lifelongimpacts.com


text:
Amahurizo 5 ategereje abantu muri Mutarama
Umwaka urashize undi uratashye, ingamba ziba ari nyinshi ku bantu bifuza uzarangira hari aho bageze muri gahunda n’intego bihaye z’impinuka ziganisha ku iterambere. Imbogamizi nazo ntizibura nubwo hari izigaragara ko zoroshye ariko zose zishobora kubangamira imikorere ya benshi.
Twabakusanyirije zimwe mu mbogamizi zizahurirwaho n’abantu benshi. Izi mbogamizi zishobora kwiyongeraho cyangwa zikagabanuka, nawe ufite igitekerezo cy’icyo ubona kitazorohera Abanyarwanda muri uku kwezi wadusangiza ubinyujije ku gice cyo hasi cy’ahagenewe ubutumwa.
1. Amashuri y’abana
Umubyeyi wese ufite abana biga atinya ukwezi kwa mbere, kuko ari ukwezi ahanini umwana aba atangiye amashuri agomba gukenera ibikoresho bishya ndetse n’amafaranga y’ishuri. Kuba iki gihe gihurirana n’iminsi mikuru bituma hari abatayizihiza kuko imitima iba itekereza aho amafaranga y’ishuri azava.
2. Imyenda n’amadeni
Mu gihe cy’iminsi mikuru hari bamwe baba badafite amafaranga bitewe n’impamvu zitandukanye. Umuntu ashobora kuba adafite amafaranga bitewe n’uko atahembewe igihe cyangwa amafaranga yari yizeye mu minsi mikuru ntayabonere igihe bigatuma afata imyenda mu nshuti ze. Hari n’abakoresha ay’ubukode bibwira ko bazayishyura vuba ariko bikanga kuko abenshi bakoresha amafaranga batabara.
Mu kwezi kwa mbere akenshi ni ukwezi kugaragaramo abantu baba bugarijwe n’imyenda, abahamagarana bashaka kwishyurwa ayo bagurije kugira ngo nabo bishyure imyenda babereyemo abandi.
3. Amavunane (Hangover)
Mu minsi mikuru abantu batarwaye, cyane cyane abanywa inzoga, barizihirwa bikabije ku buryo imibiri yabo oiba inaniwe kandi bifata igihe kinini benshi kugira ngo bongere basubirane imbaraga nk’izo bari bafite mbere. Hari ababa banyweye inzoga nyinshi, amarara amajoro bazenguruka hakaba n’ababa barakoze ingendo ndende ziva mu ntara cyangwa zijyayo kimwe n’iziva mu mahanga ku bagiye gusura inshuti n’abavandimwe.
4. Uruhurirane rwa gahunda
Mu Kwezi kwa Mutarama gufatwa nk’itangiriro ry’ibintu byinshi mu ntangiriro z’umwaka aho usanga buri wese ashaka gutangira gukora ikintu hakiri kare. Bituma abantu bahurirana muri gahunda zitandukanye, haba mu kazi no mu buzima busanzwe.
Bisaba umuntu usanzwe wubahiriza igihe no kugira gahunda ihamye mu gukora icyo yatangiye n’icyo yiyemeje naho ubundi gahunda zo muri Mutarama zishobora kwica bynshi ncyangwa zigatanya abantu.
5. Kugorwa no kwandika 2018
Ukwezi kwa Mutarama ni ukwezi abantu bakora akazi baba bagomba guhindura umwaka washize bakajya bandika umushya. Muri uku kwezi nabyo ni ukubyitega kuko abantu benshi baba baramenyereye kwandika 2017 bagorwa no kwibuka kwandika umubare 8. Nubwo bigaragara ko nta ngaruka nyisnhi bigira ariko byica akazi cyangwa se umukoresha akaba yakubonamo nk’umuntu utagira icyo yitaho.
Ibitekerezo ( 2 )
Nibyo koko,ukwezi kwa mbere tugira ibibazo byinshi.Ariko no mu yandi mezi,turabigira:amadeni,ubukene,ubushomeri,indwara,ubusaza,gupfusha,akarengane,etc...Ariko tujye twibuka yuko mu isi nshya dusoma muli 2 petero 3:13,ibibazo byose bizavaho.Isi izamera nk’ijuru.Ikibazo nuko abantu bose batazayibamo.Nkuko dusoma muli Imigani 2:21,22,imana izakura mu isi abantu bose bakora ibyo itubuza.Ibyo bizaba ku munsi w’imperuka uri hafi.Niyo mpamvu tugomba kwiga Bible neza,kugirango tumenye ibyo imana idusaba,tubikore.Kubera kutamenya ibyo Bible ivuga,abantu bakora ibyaha byinshi imana itubuza,kandi bakiyita abakristu.Urugero,millions nyinshi z’abantu basenga imana y’ubutatu.Nyamara nta hantu na hamwe Bible yigisha ko imana ari ubutatu.Imana ishobora byose,yitwa Yehova.Niwe tugomba gusenga wenyine nkuko Yesu yavuze muli Matayo 4:10.Bamwe bamwita Uwiteka,ariko sibyo.
Amazina bwite yo muli Bible,ari mu giheburayo:Yesu,Matayo,Yozefu,Yehova,etc...
Ibi bintu ni byo pe: "Mu gihe cy’iminsi mikuru hari bamwe baba badafite amafaranga bitewe n’impamvu zitandukanye. Umuntu ashobora kuba adafite amafaranga bitewe n’uko atahembewe igihe cyangwa amafaranga yari yizeye mu minsi mikuru ntayabonere igihe bigatuma afata imyenda mu nshuti ze."


text:
Ibihano abarimu baha abanyeshuri bikunda kuvugwaho ko hari igihe bibagiraho ingaruka zitandukanye haba ku mubiri, ku mutima ndetse no mu mitekerereze ku buryo bamwe bibaviramo guta ishuri.
Mu 2016 umwarimukazi wo ku Kigo cy’amashuri abanza cya Nyundo giherereye mu Murenge wa Rongi, Akarere ka Muhanga, yakubise umunyeshuri akabaru k’inkoni kagwa mu jisho rya mugenzi we rirameneka, rirahuma burundu.
Muri Gicurasi uyu mwaka nabwo abarimu babiri bo mu kigo cya TTC Bicumbi mu Karere ka Rwamagana, bakubise abanyeshuri 21 bishimiye itsinzi ya Real Madrid bagateza urusaku mu kigo, babagaragura no mu byondo bibaviramo guhungabana ku buryo banashyizwe mu bitaro.
Mu kiganiro na IGIHE, Umuyobozi Mukuru wa REB, Dr Ndayambaje Irénée, yavuze ko abarimu bahana abanyeshuri muri ubu buryo bakwiye kubicikaho kuko ingaruka nabo zitazabasiga.
Yagize ati “Hari abarimu tujya twumva bahanisha abanyeshuri ibihano bibabaza umubiri bikaba byanabagiraho ingaruka zitandukanye haba ku mubiri ndetse mu bwonko, aho usanga hari abana bata ishuri cyangwa se abandi bagatangira gutsindwa kubera ibihano runaka bahawe n’abarimu.”
Yakomeje agira ati “Ibyo rero ntibyemewe, hemewe ibihano bigengwa n’amategeko ngengamyitwarire bitarimo gukubita kandi bitababaza umubiri. Abarimu bahana abana nabi bikabagiraho ingaruka zitandukanye bajye bibuka ko nabo ubwabo izo ngaruka zitabasiga kuko hari igihe bishobora kubaviramo kwirukanwa mu kazi ndetse no gukurikiranwa mu butabera.”
Amabwiriza ya Minisiteri y’Uburezi yo muri Gicurasi 2017 yashyizeho imirongo migari ishingirwaho n’ishuri mu gushyiraho amategeko ngengamikorere y’ishuri ry’incuke, iribanza, iryisumbuye, iry’inyigisho rusange n’ubumenyingiro, mu ngingo ya 26 avuga ko ibihano bigomba gutangwa hakurikijwe ikigero cy’imyaka umwana arimo.
Hari aho iyo ngingo igira iti “Kirazira gukubita, kubabaza umubiri mu buryo ubwo aribwo bwose, gusesereza gutuka no gutesha agaciro uwakoze ikosa.”
Ayo mabwiriza anavuga ko iyo igihano cyemejwe ari icyo kwirukana uwakoze ikosa, kibanza kwemezwa n’Umunyamabanga Nshingwabikorwa w’Umurenge ishuri riherereyemo kandi bikamenyeshwa ubuyobozi bw’Akarere.


text:
KANDA HANO UREBE VIDEO
Nyuma y’igihe abanyeshuri barangije amashuri yisumbuye bari bamaze bategereje kumenya ibigo bazigamo ndetse n’icyo bazakurikirana muri Kaminuza y’u Rwanda bitewe na manota bagize, ubuyobozi bwa Kaminuza y’u Rwanda-UR bwashyize ahagaragara urutonde rwabemerewe kuzakomeza amasomo yabo uyu mwaka wa 2018-2019.
Buri munyeshuri yagiye ahabwa ishami azakomeza kwiga muri Kaminuza y’u Rwanda-UR, bitewe n’icyo yize mu mashuri yisumbuye ndetse nicyo yasabye ko yazakomeza kwiga muri Kaminuza ubwo yuzuzaga amabwiriza y’uko agomba gusaba ikigo (Apply).
Nubwo abanyeshuri batandukanye bahawe amashami bazakomeza kwiga muri Kaminuza y’u Rwanda, bihabanye n’uburyo bwo guhabwa inguzanyo y’amafaranga y’ishyurirwa umunyeshuri n’andi amufasha kubaho mubuzima bw’ishuri azwi nka Buruse.
KWIZERA Juvenal-Ibyamamare.com


text:
Umuryango mwiza ni igenamigambi ry’Imana (Igice 1)
Umuryango uba mwiza iyo buri wese mu bawugize ahagaze mu mwanya Imana yamugeneye. Ibyo ntibiterwa n’ubutunzi, amafaranga, amashuri, uburanga, kwamamara no kuratwa ; ahubwo ni abantu bashyize hamwe bazirikanishijwe umunyururu w’urukundo, bubaha Imana n’amahame yayo, kuruta ikindi kintu cyose. Mu igenamigambi ry’Imana, yagennye ko habaho umugabo n’umugore, yo ibona ko umuntu ataremewe kuba wenyine, ahubwo ni ishyirahamwe rishinzwe
kumarana irungu, rikorera hamwe kandi rifite intego imwe. Ni abantu bunzwe no kumvikana. Iri ni ryo buye ry’urufatiro Imana yashinze muri urwo rugo rushya muri Edeni. Kubana neza kwa bombi, ni ryo remezo ry’ihererekanyamurage ryiza ry’abazabakomokaho. Umuryango mwiza ukenewe ni nk’uwo Imana yashyize muri Edeni.
Uruhare rwa buri wese mu muryango
Umuryango abamalayika bishimira kubamo ni uwo Imana ifitemo ubutegetsi bw’ikirenga, aho abana bigishirizwa kubaha iyobokamana. Bibilya isaba abashakanye kubana akaramata ariko na none tumenyeko satani ahora arekereje ngo asenye ingo ni yo mpamvu abagize umuryango bakwiye guhora bari maso basenga kandi bubahana.
Umugabo nk’umutware w’urugo rwe, ni izihe nshingano zakaranze umugabo mwiza?
Akamaro k’umugabo mwiza gatangirira mu muryango we, bigakomereza mu baturanyi n’abo bakorana no mu itorero.
Aba inyangamugayo muri byose, mu kuvuga, mu kwirinda guhemuka.
Atanga inama zubaka maze agahuza abashyamiranye.
Mu itorero ntagira ipfunwe, kuko ibyo yigisha biba bifite ireme muri we no mu muryango we.
Abagabo nk’abo isi ibabonye ni byo byagabanya ruswa, akarengane, igitugu no kwikubira bimaze kumunga ibihugu n’imiryango hafi ya yose (Zekariya 8:23 ; 2 Ngoma 9:5-8 ; Yobu 29:11-16 ; Yobu 31:16-23).
Umuntu ashobora kuba adafite uburanga ariko iyo ashimirwa kuba umunyakuri n’umukiranutsi, bizamutera kwiringirwa n’abamukikije.
Henoki aho kwihunza abantu no kwigunga yiyumvishaga ko afite inshingano mu baturanyi, mu muryango we, kimwe no hanze yawo, nk’umugabo, aho ari ho hose n’iminsi yose yariho nk’umugaragu w’Imana.
Satani yaturutse impande zose asenya ubumwe bw’umuryango, n’ubwo bizwi na bake.
Ababi b’iki gihe reka tubahere ku bagabo. Umugabo mubi tuvuga, ntiduhereye ku buranga n’ibindi abantu bareberaho ubwiza bw’inyuma. Ahubwo dore ibimuranga :
Urukundo aruheruka mu irambagiza
Agandira umutima uhana w’umugore we
Ntiyemera kwakira ibyifuzo by’umugore n’abana
Afata umugore we nk’igikoresho
Ntazi ibikwiriye gukorerwa abana be
Akoresha urutoto n’iterabwoba ku muryango we
Ubusambo butuma yiha akima umuryango n’abavandimwe
Bene abo ntibubaka, barasenya.
Umugabo wese utubaha Imana iyi niyo mico imuranga, anyuze mu byaha . inshingano yo kurera no kugabura bakayiharira abagore babo n’imiryango y’abagiraneza. Umwana akaba mu ndangamuntu gusa, ntabe ku mutima wa se. Abagabo bihakana abo babyaye, maze abana babo bakicwa n’agahinda ko kubura aho babarizwa, bameze nka Nabali wo muri Bibiliya (1 Samweli 25 :3, 25).
Bene abo bagira amazu, abagore n’abana babo bakarara mu baturanyi.
Bagira imodoka, abagore n’abana bakagenza amaguru.
Barya uturyoshye, bagashira inyota, abana n’abagore babo babeshejweho no guhangayika.
Akaga isi ya none ifite, ni ukubona uwananiwe urwe ashingwa kuyobora ikigo, umushinga, ingabo, imiryango, amashyirahamwe n’amadini. Utazi kwisuzuma ngo yimenyeho amafuti, ntashobora guca imanza neza no kunga abandi bantu. Usesagura utwe, ntiyazigamira igihugu.
Ikibabaje, ni uko ingeso mbi ziboneka mu bapagani ziboneka no mu biyita abakristo.
Umugore mwiza
Burya umugore ni we rufunguzo rw’umubano, mu bavandimwe n’abaturanyi. N’ubwo umugabo yagira ubuntu n’urugwiro, n’ubwo yamwenyurira abandi no kugerageza kwakira, ntacyo byamarira abashyitsi, abaturanyi n’abagenzi. Kuko inyifato y’umugore ari yo itanga ikaze. Imyifatire mibi y’abagore ni yo yirukana ababagenderera.
Umugore arakenewe mu kurema umuryango. Ni nyina w’abana ushinzwe kubarera no kubaremamo imico myiza n’icyungo gihuza umugabo n’abaturanyi. Ni we rwego ubutunzi bunyuraho ngo bugere ku bintu bifitiye akamaro umuryango n’abandi. Nk’uko inkomoko y’umugore ari ku Mana, n’imico myiza ayikomora kuri yo. Umugore mwiza umuhabwa n’Uwiteka (Imigani 18:22). Amasengesho ye, ubwitonzi bwe, urukundo ni byo biha agaciro karemereye imirimo yo mu rugo.
Ijambo ry’Imana riduha ibyitegererezo by’abagore beza babereye imigisha imiryango yabo n’isi yose. N’ubwo batatabaye ngo bajye mu ntambara, ariko babyaye intwari, barazirera, zihesha icyubahiro izina ry’Uwiteka.
Tuzakomeza tureba ibyitegererezo by’abagore babereye imigisha imiryango yabo n’isi yose.


text:
Rumwe mu ngingo zifite akamaro kanini mu mubiri wacu kandi rukora byinshi ni ibihaha. Niyo mpamvu kubibungabunga no kubirinda ari ingenzi mu buzima bwa buri munsi.
Mu gihe hari ingingo wabura ubuzima bwawe ntibuhungabane cyane (nko gucika urutoki, ino) nyamara byo bidahari ntitwabaho.
Nibyo umubiri wacu wifashisha kugirango twinjize umwuka mwiza wa oxygen tukanasohora umwuka mubi wa gaz carbonique.
Bikora ubutaruhuka haba ku manywa cyangwa nijoro. Yewe niyo turyamye byo ntibiruhuka bikomeza gukora. Iyo utagihumeka, uba wapfuye.
Nyamara kandi bamwe baba babizi cyangwa batabizi bangiza ibihaha byabo. Iyo unywa itabi, uhumeka umwuka wo mu kirere wanduye, utivuza indwara zo mu buhumekero uba uri gushyira ibihaha byawe mu kaga.
Indwara zibifata ziri muri eshanu za mbere mu guhitana abantu benshi ku isi; asima, COPD, bronchite, kanseri y’ibihaha, gukorora bidashira, igituntu ni zimwe mu ndwara zibasira ibihaha.
Nubwo iyo birwaye bisaba kwivuza neza kandi ku gihe ndetse ugasabwa kunywa imiti uko muganga yayanditse, nyamara hari n’ibyo kurya byafasha ibihaha kugira ubuzima bwiza.
Muri iyi nkuru twaguteguriye ibyo kurya bituma bikora neza kandi bikaba byakorohera kubibona.
-
Ibishyimbo
Mu bishyimbo harimo intungamubiri zinyuranye zituma biba ifunguro ry’ingenzi. Muri izo ntungamubiri iy’ingenzi ku buzima bw’ibihaha ni vitamini B9 initwa folate cyangwa folic acid. Ubushakashatsi bwagaragaje ko iyi vitamini ifasha umubiri guhangana na COPD, iyi ikaba indwara ya karande yangiza ibihaha cyane.
-
Ifi za salmon
Izi fi zikungahaye ku binure bya omega-3, ibi binure bikaba bizwiho kurwanya kubyimbirwa mu mubiri, by’umwihariko ku bihaha.
Asima ni imwe mu ndwara zo kubyimbirwa kw’ibihaha, kandi mbi cyane. Rero kuba iyi omega-3 ifasha mu guhangana no kubyimbirwa bituma ibyo ibonekamo biba ibyo kurya byiza mu guhangana nayo no kurinda ko ihora igaruka. Ahandi twavuga iyi omega-3 iboneka ni mu bunyobwa.
Inkeri zikungahaye ku ntungamubiri nyinshi harimo vitamini E, polyphenols, ibirwanya uburozi mu mubiri na anthocyanins. Ibi byose bizwiho kurwanya kanseri zinyuranye bityo bikaba bituma inkeri zifasha mu gutuma bitarwara kanseri bikanabirinda indwara zabifata ziterwa na mikorobi.
Iki kirungo kiri mu biza ku mwanya wa mbere mu gufasha imikorere myiza y’ibihaha. Impamvu nyamukuru ni uko tangawizi ifite ingufu zo gusohora imyanda mu nzira z’ubuhumekero. Iyi myanda niyo itera ibibazo mu bihaha byanatera kanseri. Rero gukoresha tangawizi birwanya kubyimbirwa na kanseri byo mu bihaha.
Tungurusumu ifite byinshi itumariye gusa icy’ingenzi ni uko ituma umubiri wacu hari enzyme ukora. Iyi enzyme ikaba ifasha umubiri n’ibihaha gusohora imyanda n’ibitera kanseri birimo. Ibi bituma Tungurusumu iba ingenzi mu kubisukura no gukuramo ibitera kanseri.
-
Karoti
Muri zo dusangamo carotenoids, zizwiho guhangana na kanseri y’ibihaha kandi izi carotenoids ziboneka cyane muri karoti. Kugirango uzibone zihagije bisaba ko karoti uzihekenya aho kuziteka. Gusa niyo waziteka wakirinda kuzikaranga bityo ibyiza byazo bikakugeraho uko bingana.
Imbuto n’imboga bikize kuri vitamini C ntibirinda kanseri gusa ahubwo binafite ubushobozi bwo guhangana na virusi. Bikaba rero bizwiho by’umwihariko guhangana n’umusonga, indwara y’ibihaha yibasira cyane abana bari munsi y’imyaka 5. Amapera rero akaba akungahaye kuri vitamini C bityo bikaba ari byiza kutabura ipera ku byo kurya.
Mu gihe izindi mbuto ari nziza mu kuturinda zikoresheje vitamini C izirimo, pome zo zikize ku bisukura umubiri hamwe na fibre. Ubushakashatsi bwerekanye ko kurya pomme bigabanya ibyago byo kurwara indwara z’ubuhumekero. Nkuko bavuga ngo pome imwe ku munsi yakurinda kujya kwa muganga, twongereho ngo umuganga w’ibihaha.
Mu cyinzari dusangamo curcumin ikaba kuva na kera izwiho kurinda no kuvura kanseri. Uretse ibi kandi binafasha mu kurwanya kubyimbirwa bityo bikarinda asima n’izindi ndwara zibasira ibihaha.
-
Amazi
Kugira amazi ni ingenzi kandi ni byiza mu buzima. Nubwo kugira amazi mu bihaha atari byiza (ni uburwayi), ariko kuba umubiri ufite amazi ahagije ni byiza kuri byo. Gusohora imyanda n’uburozi, bibifashwamo nuko mu mubiri hari amazi ahagije. Kandi burya nta buzima butagira amazi.
Ibi ni bimwe rero mu byo wafungura ukaba wizeye ko ibihaha byawe bizajya bikora neza kandi ubirinze.
Nyamara twibutseko ugomba no kugendera kure ibyangiza harimo kunywa itabi, kutivuza ku gihe, kimwe no guhumanya ikirere. Ibi ubyirinze ukagerekaho kurya ibirimo ibyo tuvuze haruguru, waba wigiriye neza.
Ibuka ibi:
- Nta bihaha nta guhumeka
- Nta guhumeka nta oxygene
- Iyo nta oxygene nta ngufu
- Nta ngufu nta buzima
- Nta buzima bivuze gupfa.
Kurinda ibihaha byawe ni ukurinda ubuzima bwawe.


text:
Indwara y’umutwe ishobora gufata umuntu uwo ari we wese, bitewe n’impamvu zitandukanye, ariko kandi bishobora no gukomoka ku ruhererekane rw’umuryango.
Rimwe na rimwe uburwayi bw’umutwe buherekezwa n’ibimenyetso bitandukanye nko kugira iseseme, kuruka, kurushaho kubabara cyane umutwe mu gihe uwurwara agiye ahantu hari urumuri rwinshi cyangwa mu gihe agiye ahantu hari ibintu bisakuza.
Urubuga rwa doctissimo dukesha iyi nkuru, rwanditse ko ubushakashatsi butandukanye mu bijyanye n’ubuzima bwagerageje gushakisha impamvu zaba zitera kurwara umutwe, bushyira ku mugaragaro zimwe mu mpamvu zishobora kuwutera zikurikira:
Kubabara umutwe cyane kandi kenshi bishobora guturuka ku ruherekane rw’imiryango (heredité), umuntu akagira uburwayi bw’umutwe biturutse ku nkomoko ze, ubu burwayi butangira kumufata hagati y’imyaka 10 na 40.
Ibyago byo kubabara umutwe cyane kandi kenshi bigira aabantu bagera kuri 60% ku bavuka ku babyeyi bagira cyangwa bagiraga uburwayi bw’umutwe ku buryo bukabije.
Kugira imitsi yo mu gahanga cyangwa yo mu misaya idakora neza cyangwa ifite ikibazo mu mikorere yayo usanga akenshi bagira ikibazo cyo guhora babara umutwe udakira.
Kugira uburwayi bw’amaso ariko butaramenyekana ngo umuntu abe yajya kwa muganga kwivuza, nabyo byaba intandaro yo kugira ikibazo gikomeye cyo guhorana uburwayi bw’umutwe kandi budakira.
Kugira ikibazo cyo kutituma neza (impatwe) nabyo biba intandaro yo guhora umuntu arwaye umutwe udakira.
Kujya mu mihango kw’abagore aho usanga uyirimo ataka ko umutwe, ariko uku kubabara umutwe siko biba kuri buri wese uyirimo.
Guhangayika nabyo ni imwe mu mpamvu itera kuba umuntu yarwara umutwe cyane kandi udakira. Abantu bagira akazi kabananiza cyane cyangwa abagira ikibazo cyo kubura ibitotsi usanga nabo bahorana uburwayi bw’umutwe kandi udakira.
Kubabara umutwe kandi bishobora guterwa n’ikirere cyane cyane nk’iyo umuntu amaze umwanya munini ku izuba ryinshi cyangwa se mu gihe atinze ahantu hari ubukonje bwinshi.
Abantu bakora imyitozo ngororamubiri myinshi ni ukuvuga ikabije kandi igihe kirekire ndetse n’abantu batajya bayikora na rimwe, abo bantu bose baba bafite ibyago byinshi byo kurwara umutwe cyane kandi udakira.
Umutwe uhoraho kandi ushobora guterwa no kudafata ifunguro rihagije uretse ko hari n’ibindi umuntu ashobora kurya cyangwa kunywa bikamutera kubabara umutwe ari byo nk’ibinyobwa bisindisha mu gihe bifashwe ari byinshi, shokora, foromaje n’ibindi.
Ntibivuga ariko ko abantu bose baramutse babifashe umubiri wabo utabyakira kimwe ngo bose bibe byabatera kurwara umutwe.
Bimwe mu byo umuntu yakora yirinda ubu burwayi
Umuntu urwara umutwe biturutse ku ruhererekane rwo mu miryango ageze muri ya myaka iri hagati ya 10 na 40, aba agomba kugana abaganga ataratangira kuwurwara cyane kugira ngo bamugire inama z’uko agomba kubaho, bityo zikamufasha kubaho adahura n’uburwayi bw’umutwe buturuka ku ruhererekane rwo mu miryango, ndetse byaba ngombwa bakamuha ubuvuzi bwamurinda kurwara uwo mutwe wibasira abantu bo mu muryango umwe. Kuruhuka bihagije, kandi umuntu akaruhukira ahantu hatuje.
Gufata imiti ivura ububabare bw’umutwe mu rwego rwo kwirinda kuwurwara cyangwa n’igihe umuntu yawurwaye agafata imiti iwuvura igihe kirekire bishobora kumuviramo ingaruka mbi zirimo guhora ababara umutwe kandi udakira kabone niyo yaba yafashe imiti ivura ububabare bw’umutwe.
Abantu barwaya umutwe kandi baba bakwiye kwihutira kujya kwa muganga, kugirango hamenyekane ikiwutera.


text:
Abatoni akora ’Sous-Plat’ ziterekwaho amafunguro ziteye amabengeza - AMAFOTO
Abatoni Ruth ni rwiyemezamirimo ukiri muto ukora ibikoresho binyuranye ndetse n’imirimbo abikuye mu masaro. Umwe mu mwihariko afite harimo ’Sous-Plat’ ziterekwaho amafunguro ku meza ziteye amabengeza nazo zikoze mu masaro.
Abatoni avuga ko yabitangiye mu mwaka ushize wa 2017. Kubikunda nibyo byatumye ashakisha amasomo abyerekeye kuri internet. Anagira inama urubyiruko guhanga umurimo bahereye kubyo bakunda kuko ngo aribwo bitavuna umuntu ndetse ngo akabikorana umurava kurushaho.
Aganira na Rwandamagazine.com yatangaje ko umwe mu mwihariko afite ari Sous -Plat zibereye ijisho ndetse n’inigi zitwa ’Coka’.
Ati " Coka ni inigi zifata mu ijosi. Ni umwe mu mwihariko ngira kuko nta wundi uzikora. Izindi ni Sous Plat ziterekwaho amafunguro. Zikoze mu masaro ku buryo ziri ku meza uba ubona zibereye ijisho."
Sous Plat imwe, Abatoni ayigurisha 4000 FRW naho inigi ndetse n’indi mitako akabigurisha 1000 FRW imwe.
Abatoni avuga ko bimaze kumuteza imbere cyane ku buryo bimubeshejeho. Intego afite ngo ni ukuzabona ahantu hagutse abikorera.
Ati " Ubu mu mwaka umwe maze mbikora byamfashije ko nta kintu nsaba ababyeyi, birantunze ndetse niyo hagize ukenera ubufasha mu nshuti cyangwa abavandimwe, mbasha kumufasha kuko maze kwiteza imbere.
Mu ntego mfite harimo ko ngomba kwagura umushinga wanjye ngatangira kuwukorera ahantu hagutse kurushaho kuko kugeza ubu ndabikora nkaranguza cyangwa nkitabira Expo zinyuranye."
Abatoni akorera mu Mujyi wa Kigali i Gikondo. Ni umwe mu rubyiruko ruri kumurika ibikorwa byabo mu imurikagurisha riri kubera muri ’Car Free Zone’ kuva tariki 29 Werurwe 2018. Rizasozwa kuri uyu wa 31 Werurwe 2018.
Kumuhamagara akakugezaho ibyo akora wamuhamagara kuri 0787703829.
Sous Plat Abatoni akora zibereye ijisho iyo ziteguye ku meza
Udukomo akora turimo amoko menshi
Inigi zitwa Coka nazo ni zimwe mu mwihariko we


text:
Byatangajwe n’umuyobozi wa WDA, Gasana Jerome ubwo yari ari mu biganiro n’abayobozi b’ibigo by’amashuri y’imyuga mu Ntara y’Iburasirazuba ku itariki ya 27 Ukuboza 2017.
Gasana avuga ko ayo mashuri y’imyuga y’icyitegererezo azubakwa mu gihugu hose, azaba yujuje ibisabwa byose kandi akazaba yagutse kuburyo abanyeshuri bazajya bigira ahantu hisanzuye.
Akomeza avuga ko ayo mashuri azuzura atwaye miliyoni 81 z’Amadolari ya Amerika, abarirwa muri miliyari 68RWf.
Gasana avuga ko mu Ntara y’iburasira zuba honyine hazubakwa ayo mashuri atanu, akazubakwa mu turere twa Gatsibo, Rwamagana, Nyagatare, Kirehe na Kayonza, akazuzura atwaye miliyari 25RWf.
Uyu muyobozi yatangaje ibyo nyuma yuko abayobozi b’ibigo by’amashuri y’imyuga bagaragaje ko aho abanyeshuri bigira hamwe haba hatisanzuye.
Agira ati “Ni inkuru nziza mugomba gutahana kuko isoko twamaze kuritanga ryo kuzubaka aya mashuri yo muri iyi ntara kugira ngo abana bigire heza.”
Akomeza avuga ko izo nyubako zizajyana no guha amashuri ibikoresho bihagije n’amahugurwa ku barimu no kubashakira ibitabo bibafasha kwigisha ibyo basobanukiwe.
Mutoni Jeanne, umuyobozi wungirije w’Akarere ka Rwamagana ushinzwe imibereho myiza y’abaturage avuga ko ayo mashuri azakemura ikibazo cy’abanyeshuri bakoraga urugendo rurerure bajya kwiga.
Agira ati “Twifuza ko amashuri yakubakwa mu byaro ndetse bikaba byiza hafi ya santere z’ubucuruzi noneho ruriya rubyiruko rukitabira kuyiga kuko abenshi babyanga bitewe n’urugendo rurerure bakora.”
Gusa ariko nanone hagaragajwe ko hari bamwe mu bana batitabira kwiga mu mashuri y’imyuga kubera imyumvire kuri yo ikiri hasi.


text:
Nk’uko mwabitugaragarije mu bitekerezo twegeranyije mu minsi ishize, twabigendeyeho twubaka urubuga rushya mwifuza. Mwadutangarije byinshi, ibyo mushima ndetse nibyo mwumva byavugururwa. Mu myaka irindwi tumaze tubagezaho amakuru tunezezwa n’iterambere tugenda tugeraho, bityo tugakomeza kugendana n’ikoranabuhanga ndetse n’ibyifuzo byanyu kugirango turusheho kubaha servisi nziza mu itangazamakuru.
Ni mu rwego rwo tuvugurura imikorere mu kubatangariza amakuru, ubuvugizi, ibitekerezo, ubujyanama, ubumenyi no gufatanya kubaka u Rwanda abanyarwanda bifuza. Umurimo ubu tumaze imyaka irindwi dukora kuva muri Mutarama 2011.
Mu isura nshya twaguye uburyo wabonagamo inyandiko zacu n’amafoto ajyana nazo ndetse no gutanga ibitekerezo. Iyi sura nshya y’Umuseke.rw iratangira kuboneka kuri za mudasobwa no ku bindi bikoresho by’ikoranabuhanga guhera none kuwa 28 Ukuboza 2017.
Nkuko muza kubibona, twakomeje byinshi mushima, twongeramo ibyo mwasabye ndetse twongeramo ikaranabuhanga rizabafasha gusoma biboroheye kandi kinyamwuga. Tubibutseko intego yacu si ukubagezaho inkuru nyinshi, ahubwo nukubagezaho inkuru z’ingirakamaro.
Tubifurije umwaka mushya muhire wa 2018 no gukomeza kubana natwe muri wo.
UMUSEKE.RW


text:
1
Muzasobanurire izina Sarah, Delphina,
Muzansobanurire aya mazina thasciana na stephanie na tasienne
murakoze kuduha ubusobanuro bwizina steven
mwiriwe konabasabye ubusobanuro bwamazina 1. Lavanya, 2. Guelda, 3. Ford mukarya seen mukanga kunsubiza mugire ibihe byiza
ndashaka ubusobanuro bwizina umulisa
mwampaye ubusobanuro bw izina Thierry
Ni byo kabisa ntacyo mwibeshyeho hari umwana nzi waruteye gutyo gusa nyine yaritahiye Imana yaramuhamagaye
Iyinkuru ninziza,nsobanukiwe bihagije
Iyinkuru ninziza,nsobanukiwe bihagije
Yewe nukuli pe nanjye ndemeye ntabwo najyaga nemera .
Yewe nukuli pe nanjye ndemeye ntabwo najyaga nemera .
Ubutaha muzatubwire Simeon
Ndabona bihuye neza n'iby'abantu nka 2 nzi ,kandi bitwa gutyo, sha nta kantu nakamwe mwibeshyeho.
1


text:
Uko wategura meshe zo kwisukisha ukirinda allergie iziturukaho
Abadamu benshi iyo bamaze gusuka cyane cyane ibisuko bibakoraho bagira allergies. Bimwe mu bigaragaza ko wagize allergie ni : ukuzana uduheri mu maso tutari dusanzwe, kuzana amabara mu maso, kugira imvuvu zikabije ukishima cyane, kugira udusebe mu misatsi, kugira ibihushi mu musatsi cyangwa aho umusatsi utangirira hari n’ababyimba mu maso.
Iyo allergie rero iterwa n’ibintu baba bashyize muri meche iyo bari kuzikora bitera allergie bamwe abandi ntizibibatere bitewe n’imiterere ya buri wese. Dore bimwe mu byo wakora ukirinda allergie iterwa na meshe.
Fata meche ukizigura mbere yo kuzisukisha
Shyushya amazi litiro 2 abire uyasuke mu gisoriri kinini
Sukamo vinaigre nyinshi nk’agace k’agakombe
Shyiramo izo meshe waguze zigifunze na twa dufimbo utadukuyeho uzirekeremo iminota 15.
Nyuma yiyo minota uzabona urufuro rw’umweru rwaretse ku mazi hejuru
Zikuremo uzunyuguze mu mazi y’akazuyazi, hanyuma uzanike zirambuye ahantu hari akayaga zume . Uzabone kuzijyana aho bagusukira.
Ikindi cyiza cyo gukora meshi gutya ni uko bituma zinoga neza mu kuzisuka kandi no kuzifunga zikaba zoroshye zidakanyaraye.
reba video y’uko wabikora :
Twifashishije youtube
photo : google


text:
Path
- Weekend
- Culture & Art
Inyandiko Zabasomyi
-
Umuhungu wa Rick Warren yitabye Imana azize kwiyahura
Ku wa 5 Mata 2013 ni bwo Matthew Warren umuhungu wa Dr. Rick Warren akaba n’umuhererezi we yitabye Imana afite imyaka 27. Matthew yapfuye azize kwiyahura,...
-
Mbese iminsi ya kera iruta iy’ubu?... - Emmanuel Diafwila
"Ntukavuge uti: Ni iki cyatumye ibihe bya kera biruta iby’ubu?" (Umubwiriza 7:10) Umuntu umwe yabonye inshuti isa n’iyihebye, arayibaza ati «Kuki wihebye?»...
-
Imana ni Data - Bolavie Izaw
“Imana tuyifata dute? Uburyo tubaho, ibyo dukora, amarangamutima tugira, ni ingaruka y’uburyo dufata Imana n’uko tuyitekereza.” Niba ibitekerezo n’imyezerere...
-
Tugere ikirenge mu cya Toma - Ian Johnson
Ariko Toma umwe muri abo cumin a babiriwitwaga Didumo, ntiyari kumwe na bo ubwo Yesu yazaga. 25 Ni cyo cyatumye abandi bigishwa bamubwira bati “Tubonye...
-
Twange amarangamutima yo kuneshwa - Yvan Castanou
Ndatura kandi nizeye ko ndi icyaremwe gishya muri Kristo, ibya kera byarashize, dore byose byahindutse bishya. Imana ni yo ibasha guca inzira aho zitari....
-
Igihano Michael Jackson yaherewe IKUZIMU - Angelica Zambrano
Yesu yambwiye ko abantu benshi bakomeye bamanuka bagana ikuzimu, abakomeye n’ibirangirire. Urugero ni Michael Jackson. Uyu mugabo yari ikirangirire ku isi...
-
Amategeko atanu agenga guhabwa umugisha n’Imana – Elmer Towns
Umugisha w’Imana ni iki? Ni ibyo wungutse cyangwa uburumbuke. Dore amategeko atanu agenga guhabwa umugisha n’imana: 1. Imana ishaka guha abandi umugisha....
-
Imana ikubwiye ngo uyisabe ikintu kimwe wayisaba iki?
Icyo nsaba uwiteka ni kimwe ni cyo nshaka, ni ukuba mu nzu y’uwiteka iminsi yose nkiriho. Zaburi 27:4 Munyemerere mbanze mbabaze ikibazo kimwe, uwiteka...


text:
Kuri uyu wa 24 Gashyantare, mu gikorwa cy’umuganda usoza ukwezi, Guverineri w’Intara y’Amajyaruguru Gatabazi JMV yifatanyije n’abaturage bo mu karere ka Rulindo Umurenge wa Murambi Akagali ka Bubangu, hanatahwa ibyumba by’amashuri birindwi.
Guverineri Gatabazi yifatanyije n’abaturage ndetse n’ubuyobozi bw’akarere ka Rulindo
Uyu muganda wibanze ahanini mu gutunganya ikibuga gikinirwamo n’abanyeshuri biga ku rwunge rw’amashuri rwa Muhororo, mu rwego rwo gutunganya aho abanyeshuri bazajya bidagadurira.
Nyuma y’igikorwa cy’umuganda hakurikiyeho igikorwa cyo gutaha inyubako y’ishuri igizwe n’ibyuma birindwi byubatswe kuri iki kigo cya G.S Muhororo.
Hatashywe n’ibyumba by’amashuri
Mu butumwa Gatabazi ku baturage nyuma y’ibi bikorwa byombi, yihanangirije cyane ubuyobozi bw’uyu murenge ku kibazo cy’imyubakire idahwitse, yagize ati ”Umuntu arubaka inzu akayijyana mu muhanda mukamuha icyangombwa, kandi murashaka kaburimbo, ejo baayibaha ngo Leta ijye gushaka amafaranga yo kwishyura umuntu wubatse mu muhanda mureba."
Akomeza asaba buri wese kuba ijisho rya mugenzi we kuko bose bibagiraho ingaruka.
Gatabazi kandi yaburiye abubakisha ibikoresho bitaramba cyane cyane inkarakara (amatafari y’ibyondo) ugasanga banayubakishije atumye kandi muri aka gace bafite amahirwe yo kuba bafite amabuye n’imicanga byabafasha kubaka inzu zikomeye, ko batitonze imvura yo muri Mata yazabasenyera, ibi tukabihuza n’ubutumwa ikigo cy’igihugu gishinzwe iby’ubumenyi bw’ikirere (Meteo Rwanda) giherutse gutanga kigira abanyarwanda inama yo kwitegura amezi 3 ari imbere ko imvura iziyongera.
Mu kiganiro umunyamakuru wa Nonaha.rw yagiranye n’umwe mu bari bitabiriye uyu muganda, Dunia JMV yamubwiye ko umuganda abona ari igikorwa giteguye neza ukabona bishimishije aho abaturage bishyira hamwe bagakora igikorwa cy’iterambere.


text:
Perezida Kagame yihanangirije abayobozi biremereza bashaka ko abantu babaramya nk’Imana
Yanditswe na
1 March 2018 saa 06:59'
Perezida Kagame yakebuye abayobozi barenga 300 bitabiriye Umwiherero wa 15, abasaba kurangwa n’umuco wo kwicisha bugufi bashyira imbere akazi bashinzwe aho gutegereza ibyubahiro.
Perezida Kagame yabigarutseho kuri uyu wa Kane, tariki ya 1 Werurwe 2018 ubwo yasozaga Umwiherero wa 15 w’abayobozi, umwanya yagaragaje nk’igihe cyo kwisuzuma ngo ibyo bakora bijyane n‘ibyo igihugu cyifuza n’ibyo abaturage babategerejeho.
Mu mpanuro ze Umukuru w’Igihugu, yasabye abayobozi badaha serivisi nziza abaturage bashinzwe kureka gushaka ibyubahiro ahubwo bakarangwa n’umuco ushyira imbere inshingano zabo mu bikorwa kuko aribyo byiza kuri bo no ku gihugu muri rusange.
Ubwo yatangizaga Umwiherero, Perezida Kagame yavuze ko hari abayobozi batava mu biro ngo begere abaturage babafashe kwiga ku bibazo igihugu gifite.
Kuri uyu wa Kane bwo yavuze ko hari abandi bava mu biro, bajya hanze begereye abaturage bigasa n’aho ubuzima bwahagaze, hagashyirwa imbere uburyo bari bwacyirwe mu cyubahiro.
Ati “Iyo yamanutse ni nk’aho ijuru ryaguye. Aramanuka ukagomba kubyumva ko yaje ntimunatware umwanya muganira icyamuzanye cy’akazi ahubwo ibintu byose bigahagarara ukagomba kumwakira. Ibintu byose bigahagarara n’abari mu biro bakabivamo hagati aho n’uwamanutse aragenda bakamukinga rwa rukuta rw’abamwakiriye akabona ibyo gusa ibiri inyuma yagakwiye kuba abona ntabyo abona […] bakakwereka ibyo bashaka ko ubona.”
Umukuru w’Igihugu yabwiye abayobozi ko ibi bintu yagiye abibona kenshi, ndetse anitsa cyane no ku bayobozi bakorera ku jisho bagashyira mu nshingano ibibareba ari uko bari busurwe gusa.
Yavuze ko hari igihe yajyaga asura ahantu, agasanga imihanda yakozwe muri iyo minsi, akibaza uburyo ubushobozi bwo kuyikora buba bwarabuze nko mu myaka icumi ariko bukaboneka mu cyumweru kimwe ari uko agiye kuhasura.
Ati “Bujya gucya ahatari umuhanda, ihari inyerera rwose. Navuze ko nzaza hashize icyumweru kimwe, ubwo bushobozi bwabonetse gute, kuki butabonetse muri ya myaka icumi ngo hamere gutyo? Ubushobozi buboneka bukora imihanda ari uko Perezida agiye kuhasura buvahe? Ndashaka kubabwira ko butava mu biro bya perezida, hagomba kuba hari aho ubwo bushobozi buba buri.”
Yatanze urugero rw’igihe kimwe yagombaga gusura Intara y’Iburasirazuba ariko ku bw’impamvu zitunguranye urugendo rwe rugasubikwa ku munota wa nyuma.
Ngo icyo gihe abaturage bamushimiye kuba yari yagize icyo gitekerezo ariko bamusaba ko yajya abigenza atyo buri gihe kuko aribwo abayobozi babegera bagashyira mu bikorwa inshingano zabo. Yavuze ko ngo abaturage bamubwiye bati “ jya udutumaho ko ugiye kuza. Iyo wavuze ko ugiye kuza n’imihanda irakorwa.”
Hari abayobozi barangwa no gukunda ibyubahiro
Perezida Kagame kandi yasabye abayobozi gucika ku muco wo gukunda ibyubahiro no gukorera ku jisho, buri wese agashyira mu bikorwa inshingano ze aho guta umwanya mu bidafite agaciro.
Ati “Protocole mugira ni umuco mubi. Ugasanga abantu batanu biruka bashaka intebe imwe y’umuntu umwe. Umuntu umwe, abantu batanu biruka inyuma y’intebe gute? Ntimwitwa ngo muza muri bus, abantu bari mu bus imwe ari cumi […] ntabwo ndazigenderamo ariko nzi ibibamo.”
“Hari ugomba kwicara aha abandi bakirunda ku ruhande rumwe, abantu baremereye ntabwo […] ugasanga Umunyamabanga Uhoraho muri Minisiteri ararwana n’abari muri bus ngo arashakira Minisitiri we intebe. Niba itarimo uravamo ujye mu yindi, kureba ko intebe ya minisitiri irimo ni ukugira ngo bigende bite?”
Perezida Kagame yakomeje avuga ko amaze kurambirwa n’uyu muco ndetse hari benshi yagiye yihanangiriza akababwira ko adashaka ko bakomeza kurangwa nawo ahubwo ko bakwiye kwita ku nshingano zabo mbere yo gusaba ibyubahiro.
Ati “Ubwo mureba mbasubiriramo ibi, nirinze kuvuga amazina, nirinze kubaha ingero ngo mvuge kanaka, nature amazina […] hari n’abari hano nabwiye ubwanjye, mfata telefoni nkamubwira ngo nzongera kubona wemera ko bagukorera biriya, umunsi nzongera kubibona bizajya kuba nakwirukanye.”
Inkuru ya Igihe.com


text:
Kanda ku ifoto urebe andi mafoto y'abakobwa bashyushye
Kanda hano >>> Reba Abakobwa Bashyushye cyane
Uburyo 43 wakwerekamo umukobwa ko umukunda
2. Fata umwanya uhagije wo kumuvugisha
3. Musangize amwe mu mabanga y’ubuzima bwawe
4. Niba muri kumwe ukabona asa n’ufite imbeho, igomwe umuhe umupira cyangwa furari wambaye, umwereke ko adashobora kubaho nabi igihe cyose akigufite.
5. Musome kenshi igihe muri kumwe neza kandi gahoro.
6. Muhobere igihe umukumbuye cyangwa ushaka kumwereka ko ari uw’agaciro, burya hari udukorwa duto tuvuga kurusha amagambo.
7. Mufate mu ntoki umureba mu maso.
8. Sekana nawe kandi umufashe kugira ibihe byiza bitewe n’ibyo akunda
9. Rimwe na rimwe, nta yindi mpamvu ibiteye, jya umutumira ahantu atari asanzwe azi, umwereke ibintu bishya atari asanzwe abona kenshi kuko iyo umuhoza mu bintu bimwe bigera aho bikamurambira
10. Jya umutumira igihe uri kumwe n’inshuti zawe. Erega arifuza kukugirira icyizere no kwisanzura mu nshuti zawe ndetse no kubona ko nazo zimwishimiye.
11. Kenshi jya ukunda kumufotora no kwifotozanya nawe kuko abakobwa burya bakunda amafoto cyane, cyangwa umukorere CD iriho amafoto yanyu, aho ushobora no kuyaherekezanya uturirimbo tw’urukundo uziko akunda, cyangwa dufite icyo tubibutsa mwembi.
12. Rimwe na rimwe, jya ugirana nawe gahunda zindi zitari iz’ urukundo, mushobora nko gukorana imishinga ibyara inyungu, gukora nk’igikorwa cyo kujya gusura abarwayi kwa muganga nko ku cyumweru, kujya gutemberera ahantu nko mu giturage mwabaga kera, n’ibindi
13. Nakubwira ko agukunda, jya ubimusubirishamo kenshi, umwereke ko kuba yaraguhaye urukundo ari ikintu uha agaciro gakomeye mu buzima bwawe!
14. Niba muri kumwe n’inshuti ze zikamwereka cyangwa zikamubwira ko zimukunda cyangwa ko zimwitayeho kukurusha, jya ubihakana umuhobera cyane umwiyegereza, umubwire ko urukundo umufitiye nta n’uwabasha kurupima, ibi bituma yumva akunzwe cyane kandi bimurinda kumva ko hari undi muntu n’umwe yakurutisha mu buzima bwe.
15. Buri gihe niyo byanaba buri kanya yewe, jya umuhobera cyane umwiyegereze, ubundi umwongorere ko umukunda.
16. Jya umusoma mu gihe we atari abyiteguye
17. Atari abyiteguye nabwo jya umuhobera umuturutse mu mugongo, urebe uburyo abyakira.
18. Jya umubwira ko ari mwiza ahebuje, gusa ntukamubwire ko ari segisi (sexy). Abasore benshi bajya bakora aya makosa, gusa hano nakubwira ko umukobwa aba yifuza kumva ko ari mwiza imbere y’umukunzi we kurusha kumubwira ko ari segisi.
19. Jya umubwira uburyo umwiyumvamo kandi utamubeshye.
20. Nimuba murimo kugendana jya umutanga imbere umufungurire imiryango, umuherekeze ku modoka ye niba ayifite, ubanze umufungurire umuryango, nimuba mugiye kumeza ubanze umuhereze isahani ye, nibinashoboka unamushyirireho ibiryo, erega bishimisha cyane abakobwa kandi nawe ndatekereza ko nta gihombo kirimo kugaragaza iyo mico myiza (kuba gentleman)
21. Mubwire ko asobanuye byose kuri wowe kandi mu kubivuga jya ubivuga koko ubikuye ku mutima, unamureba mu maso.
22. Niba ubona ko atameze neza, hari ikitagenda, ukabona adashaka kubivugaho, jya umubwira ko uhari, umuhobere cyane, umwiyegereze kandi umubwire ko igihe cyose akeneye urutugu rwo kwegamaho no kuririraho uhari, unamubwire ko nta kibazo kuba atabikubwiye, ko ariko igihe cyose yumva abohotse kubikubwiraho, uzaba uhari kandi witeguye kumwumva no kumufasha! Si byiza guhita uhutiraho no kumubaza cyane kuko hari igihe biba bigoye guhita agira icyo akubwira muri ako kanya nawe atarabyakira neza
23. Jya utuma yumva akunzwe, icyo byagusaba cyose
24. Jya umusoma imbere y’abandi bakobwa, baba ari inshuti ze cyangwa izawe, bituma agira icyizere ko umukunda kandi bigutera ishema, ukaba udashobora no kumuca inyuma.
25. Ntukigere na rimwe umubeshya kabone n’iyo waba ubona bigoye kumubwiza ukuri ku kintu runaka, kuko iyo amenye ko umubeshye n’iyo kaba ari akantu gato, arababara kandi akagutakariza icyizere.
26. Ntukamuce inyuma kuko bariya bandi nta kintu na kimwe bamurusha, iyaba byari ibyo ntiyari kuba ari we wahisemo
27. Jya umujyana ahantu hose yifuza kujya, nawe arakuzi azi n’ubushobozi bwawe humura ntazakugora, ariko rero nawe jya ugerageza kumushimisha.
28. Jya umwandikira ubutumwa bugufi, unamuhamagare buri gitondo umubaza uko yaramutse n’uko ijoro rye ryari rimeze, kandi buri gihe jya umubwira utujambo twiza. Mwaba muri kumwe cyangwa mutari kumwe, ugerageze kumenya gahunda ze zose; niba yariye, niba yabashije kuruhuka, ese amasomo/ akazi biragenda, n’ibindi…
29. Jya uhamubera igihe cyose agukeneye, ndetse n’igihe atagukeneye, ibyo bizatuma abona ko igihe icyo ari cyo cyose ashobora kukwizera no kukugirira icyizere.
30. Jya umufata mu maboko yawe cyane igihe afite ubwoba cyangwa akonje, bimuha umutuzo cyane.
31. Nimuba muri mwenyine jya umwereka ko ushaka kumufata mu maboko yawe, umusome, umurebe mu maso nibura nk’umunota umwe cyangwa myinshi, umwereke ko nta wundi usa nawe
32. Niba muri kumwe, musome mu gahanga (ibi bizamwereka ko wifuza kumusoma urebe niba nawe ari uko.)
33. Niba mwicaye murimo kurebana agafilimi keza k’urukundo cyangwa akandi kose akunda, mushyire ukuboko ku rutugu, nawe azahita akwegamishaho umutwe bityo murebane filimi mu buryo buri romantiki.(romantique)
34. Niyo waba urakaye ute, ntugakinishe na rimwe kumubwira ngo nahite agenda, kabone n’iyo waba wikiniraga, kuko ushobora kujya kubona ukabona agiye agiye da! Niba arakaye jya umuba hafi, umufashe; niba akubabaje ntumwereke ko urakaye cyane ariko umubwire ko bitagushimishije, n’agusaba imbabazi umwumve kandi ntugakunde impaka no kubigira birebire.
Ibi byose, ubutaha nimuba muri kumwe ntuzabyibagirwe, kuko bibazanira umunezero mwembi kandi mu byukuri nta kigoye kirimo
35. Niba abantu barimo kumuvuga nabi no kumunegura, ujye uhamubera, ubabwire ko urukundo umufitiye ruruta byose kandi ko uko byaba bimeze kose ntacyakubuza kumukunda no kuhamubera
36. Nujya kumubwira ko umukunda, jya ubimubwira umureba mu maso kandi umubwira ibyo wiyumvamo!
37. Rimwe na rimwe jya umujyana hanze, nko muri jardin, ari nijoro hari ukwezi hasa neza, umuryamishe mu gituza cyawe yiyumvire uko umutima wawe utera uterera mu we, ushyire intoki zawe mu ze, ariko urimo kumwongorera utujambo tw’urukundo mu matwi nawe ahumirije amaso ye arimo kwiyumvira rya jwi akunda kandi yishimira kuruta ayandi yose!
38. Niba murimo kugendana, mufate mu ntoki kandi bigutere ishema ryo kuba yitwa uwawe
39. Niba muhuye mutari muherukanye, mwereke urukumbuzi wari umufiitiye, umuhobere mu gihe kirekire gishoboka
40. Buri joro jya umuhamagara umwifurize ijoro ryiza, n’indoto nziza
41. Jya umuhumuriza niba akuririye, kandi jya ujyana umubabaro yari afite kure ye
42. Jya umusaba ko mwatemberana mu ijoro, mufate igihe kinini mwigendagendera, mwiganirira, mwisekera, musa n’abakina,…
43. Buri gihe jya umwibutsa uburyo umukunda


text:
Amafoto Atandukanye y'Ibituba
Video zo Guswera Zitandukanye
Video zo Kunyaza
Video zo Guswera Igituba Kinini
Video zo Guswerana z'Abagande
Video zo Guswera z'Abahinde
Video za Rugongo nini
Video z'Abakobwa Barimo Kwikinisha
par Bangambiki
Mbese ukunda umugore wawe ku buryo ushobora kurota mumeranye neza?
Njye iyo dufitanye amahane ndota turwana, nigeze no kurota mukomeretsa cyangwa twatandukanye. Ariko mperutse kurota inzozi nziza. Narose ntereta icyana urkundo rumaze kugwira ndi hafi kugambana, mbona umugore wanjye ahagana haruguru arimo kunshakisha. Nkebutse ndamubona ngira agahinda. Mbwira icyo cyana nti "numvaga rwose namaze kugukunda kandi twakora iby'urukundo ariko umugore wanjye nguriya arandeba kandi arampamagara, mbabarira rwose njyende." Sinzi aho uwo mukobwa yarengeye. Nashigukiye mu kirere nsanga umugore wanjye ku ruhande murotorera izo nzozi arishima. Ariko umunsi umwe nararose mvuga izina ry'umugore nari iminsi nifuza yari andangije. Namusabye imbabazi icyo gihe mubwira ko ari inzozi zigira nkana.


text:
Minisitiri w'ingabo Gen Kabarebe James ari kumwe n'abandi bayobozi batandukanye ndetse n'abaturage b'umurenge wa Nyundo yatashye ku mugararagaro umudugudu w'Ikitegererezo wa Bahimba.
Minisitiri w'Ingabo Gen James Kabarebe yasabye abatujwe mu mudugudu w'Ikitegererezo kuwufata neza
Ubutumwa bwatanzwe n'Umushyitsi mukuru Minisitiri w'Ingabo yagarutse ku gushimira gahunda nziza z'Igihugu zirangajwe imbere na Nyakubahwa Perezida wa Repuburika Paul Kagame zigamije guteza imbere abanyarwanda asaba baturage gukomeza gusigasira ibyagezweho.
Yagize ati: :“ Murabibona ko leta iba yakoze byinshi ikubaka ibikorwa byiza, ntabwo ari leta izaza kubifata neza.Hari aho twumva hubatswe nkibi mu gihe gito ukumva ama plafo bayakuyemo bajya kuyacanisha ugasanga nyuma y'umwaka umwe gusa byatangiye gusenyuka, ntabwo aribyo.''
Nyuma yo gutaha uyu mudugudu hasuwe ibice bitandukanye biwugize aha ni ishuri
yabibukije byinshi bikubiye muri uyu mudugudu w'iterambere rikomatanyije bubakiwe abasaba kubishingiraho biteza imbere kugira ngo bazigeze kuri byinshi byiza binarenzeho.
Umuyobozi w’Akarere ka Rubavu, HABYARIMANA Gilbert yashimiye buri wese wagize uruhare mu iyubakwa ry'uyu mudugudu bigaragara ko wahinduye byimbitse ubuzima bw'abawutujwemo ndetse n'abawuturiye.
Yagize ati “ Mu izina ry'abatuye Akarere ka Rubavu muri rusange reka dufate uyu mwanya dushimire buri wese wagize uruhare mu kubaka uyu mudugudu twese dukwiye guomeza kwishimira uburyo wahinduye ubuzima bw'abawutujwemo ndetse n'abawuturiye aho nabo bamaze gutangira kubaka amazu yo ajyanye n'ikerekezo bawigiyeho.''
Nyuma yo gutaha uyu mudugudu hasuwe ibice bitandukanye biwugize aha ni ivuriro
Uyu mudugudu wuzuye utwaye amafaranga y'u Rwanda angana na 1, 2 60,03 9,115 ugizwe n'amazu yatujwemo imiryango 48, igikumba cy'amatungo, ivuriro ndetse n'ishuri aho biteganijwe ko hazongerwamo isoko, ikibuka cy'imikino ndetse n'icyumba mberabyombi.


text:
Aha ushobora guhita wibaza uti ese ni gute umwambaro nk’uyu ushobora kuba intandaro yo kurwara kanseri y’amabere?
Mu bigaragara iyi sutiye ntiyaba intandaro yo kurwara kanseri y’amabere ariko dukurikije ibyo ubushakashatsi bwakozwe kuri uyu mwambaro bwasanze ufite ubusembwa bwinshi butandukanye ku bantu bakunda kuwukoresha kandi nabi.
Amakuru dukesha ikinyamakuru BCM medical genetics avuga ko uko umuntu agerageza kwiyegereza isutiye cyane kugira ngo amabere ye yitugarike cyangwa amere nk’ahagaze ari byo bishobora gutuma amabere azamo utubyimba tuzwi nka tumors ari natwo dushobora kuzavamo ya kanseri twavuze haruguru ari nayo yiganje cyane mu zikunda guhitana abantu b’igitsina gore kurenza izindi.
Bishatse kuvuga ko uko umuntu yiyegereza isutiye cyane ashaka kugabanya ingano y’amabere ye bituma abura umutekano ndetse n’ubwisanzure bityo akazazamo twa tubyimba dushobora no kuvamo kanseri. Abahanga mu by’ubuzima bavuga ko mu gihe ushaka kwambara isutiye, ari byiza kwambara itakwegereye cyane kandi ifite imishumi mu rwego rwo kurwanya icyatuma ugira ibyago byo kurwara kanseri y’amabere bitewe no kuyakanyaga cyane.
Source: Journal of medical genetics


text:
Gatera k’i Tanda yari atuye mu Buganza bwa ruguru ya Muhazi, agakunda abagore byamushajije. Umugore we bwite yari uw’i Bumbogo bwa Nkuzuzu mu Bwanacyambwe.
Bukeye sebukwe wa Gatera ararwara araremba, bamutumaho n’umugore we babibamenyesha. Gatera ahaguruka iwe ajya kureba sebukwe, yambuka Muhazi, akomeza urugendo. Ageze i Gicaca ashaka kunywa agatabi. Areba ahantu hari agacucu arahicara atuma umuhungu bari kumwe ngo ajye kumutekerera. Uwo muhungu ajya gutekera itabi mu rugo rwari hafi y’aho bari bageze.
Urwo rugo rwarimo umugeni umaze gutinyuka abantu ba hafi. Yari amaze kujya yirirwa mu nzu yarongorewemo, atakirirwa kwa nyirabukwe na sebukwe. Iyo nzu yarimo umuriro kuko bayicanagamo kugira ngo umuswa utazayirya.
Uwo muhungu abonye akotsi kava muri ya nzu; agenda ariho agana. Inzu yari yase inkike ya ruguru, ifite n’igikari cyayo. Ageze mu muryango, abona umukobwa w’inkumi wicaye mu mfuruka aboha. Uwo mugeni yumvise umuntu winjiye, abanza kugira ngo ni mu bo basanganywe. Umuhungu amuhereza intoke bararamukanya. Umugenzi amusaba igishirira, undi aramubwira ati "Tambuka nguwo umuriro ku rubumbiro." Aratambuka, atekera itabi, arahaguruka amusezeraho aragenda.
Amaze kugenda nyirabukwe w’umugeni amukurikiza amaso agira ngo amumenye ariko ntiyamumenya. Asigara yibaza ati “Uriya muntu umviriye mu nzu y’umwana ni uwahe?” Uwo muhungu ageze aho Gatera ari amuha itabi, amushimira n’uwo mukobwa ati" Muri ruriya rugo hari umukobwa mwiza cyane kandi ni umugeni kuko nabonye yitwikiriye mu maso."
Gatera ati “Ari mu nzu wenyine sha?” Uwo muhungu ati “Ari mu nzu iri mu nkike ya ruguru yase urugo, arabohera mu mfuruka.”
Gatera ati " Mfasha iri tabi!" Arahaguruka na we ajya mu rugo, aboneza uko wa muhungu yamubwiye. Nyirabukwe w’umugeni arareba, abona Gatera yinjira mu nzu. Umukobwa abonye ko ari umugabo ufite icyubahiro arahaguruka yigira mu kirambi. Gatera amusanga mu kirambi vuba. Umukobwa agira ubwoba amuhungira ku buriri. Gatera akubita inyegamo amusangayo.
Wa mukecuru agira amakenga; aribwira ati " Uriya muntu watumye umwana, aho ntafitanye amasezerano n’umukazana wanjye? Henga njye kureba." Ubwo rero Gatera amaze kugera ku buriri afata wa mugeni baragundagurana, Gatera amurusha amaboko aramusambanya.
Igihe batararangiza, wa mukecuru aba ageze mu muryango arabumva. Ntibyatinda, Gatera arangije amanuka ku buriri n’igihunga cyinshi. Apfa kwihangana amuhereza ukuboko bararamukanya, Gatera ariyandurukira. Uwo mukecuru atambuka agana mu kirambi, ahura n’umukazana ava ku buriri afite ipfunwe ryinshi, aramukoba, aramukwenura, ati "Yewe ga nyabu, yewe bakosha badahannye we! Yewe wokanyagwa we, kugaragaza ingeso zawe utaranakizwa amasunzu!"
Umukobwa ati "Mukecuru urandenganya! Uriya muntu simuzi, aje atyo nk’uko umubonye!"
Umukecuru ati "Urambeshya! Yohereje umwana aza yitekeza itabi muravugana, asubirayo ajya kuvuga ubutumwa, amaze kubumubwira undi araza mujya ku buriri; ntiyagufatiye mu muryango, ntiyagufatiye mu mfuruka, ntiyagufatiye mu kirambi, ahubwo wamunshyiriye ku buriri bw’umwana!" Umukecuru arashega ati "Henga inka zikuke mbivuge usendwe izo wakowe zimene ikibanga zikobwe undi!"
Ubwo rero Gatera yageze aho wa mwana bari kumwe ari, asanga igishirira cyazimye. Arongera atuma uwo mwana ngo ajye kumushyiriraho ikindi. Umwana ageze inyuma y’umuryango yumva uwo mukecuru akwena umukazana we. Arahagarara akomeza kumva uko amukoba, yumva n’uko umukazana amwihohoraho amusaba imbabazi. Undi aho kuzimuha akamutuka. Byose amaze kubyumva, ati "Nimunyongere igishirira ikindi cyazimye." Uwo mukecuru ati "Uwo utekerera itabi ni nde?" Undi ati "Ni Gatera wo hakurya ya Muhazi i Tanda rya Ruzizi na Giheta."
Umukecuru ati “Murajya he?" Undi ati "Turajya i Bumbogo bwa Nkuzuzu.”
Bamuha igishirira ashyira ku nkono ashyira Gatera. Amutekerereza ibyo yumvise umukazana akorerwa na nyirabukwe. Ati « Wagize nabi cyane! Uriya mwana agiye gusendwa kubera wowe, kandi bambajije izina ryawe n’aho utuye byose ndabibabwira! None rero uriya mukobwa nabwira bene wabo ko ibyo wamukoreye ari byo bimusendesheje bazakwitura ibihwanye n’ibyo wakoreye umwana wabo, kandi nibura ntumujyanye ngo akubere umugore cyangwa se ngo umuhe umwana wawe akubere umukazana.”
Gatera amaze kubyumva, ati “Mfasha iyi nkono!” Umwana aramufasha. Gatera asubirayo. Ageze ku muryango yumva umukecuru aracyiyasira, yumva umukazana arira. Yinjira mu nzu vuba, babona ageze mu kirambi. Afata wa mukecuru , aramuterura amucana ( amunyurana) mu nyegamo amuta ku buriri. Bagigiraho gato, Gatera amurusha amaboko, nawe aramusambanya.
Umukecuru akagumya kumutuka, ati “Wa gisazi we ndekura nirenganyirizaga umwana wo gatsindwa we!”Biba iby’ubusa, Gatera aramwihorera, aritonda biratinda.
Umukazana aho yibereye mu kirambi agasekera mu bipfunsi. Amaherezo Gatera ararangiza, amanuka ku buriri, asezera ku wa mbere (umukazana). Undi ati “Urabeho kandi urakoze kuko unkuye mu cyaha wari unshyizemo.” Gatera arigendera, umukecuru amanuka ku buriri n’ikimwaro kirengeje icyo umukazana yari afite mu kanya.
Nuko umukazana abaza nyirabukwe amwishongoraho, ati “Mbese aho wowe ntumuhaye ko mwatindanye?” Undi ati “Mwana wa! Hora mpore, ceceka nceceke, ubonye ishyano mbona irindi! Mbese harya uriya mugabo ngo yitwa nde?” Undi ati “Numvise wa muhungu atubwira ko yitwa Gatera.” Uwo mukecuru ati “Bamera nyinshi, iya Gatera yo yaje ari sinsiga n’indamyi!” Umukazana ati “Ntabwo mbireka jye sindabyara nzagomba gusaba amasubyo”. Nyirabukwe ati “Mwana wa, uramenye uba unyambuye n’isazi ntizakugwe ku munwa! Nayo amasubyo nzayagushakira nyaguhe.”
Nuko barigorora birashira kandi bombi bakomeza kuba inshuti za Gatera.
Nuko iyo nduru umukecuru yavugije yamagana Gatera yahuruje rubanda, bigeze aho byose biramenyekana, bamenya n’izina ry’uwo mugabo Gatera. Kuva ubwo inkuru iba kimomo, ikije ari ingundirizi cyose, kigakoresha umuntu icyo atiteguye, atanagishaka, bati “Cyaje nk’iya Gatera.” Yaba umuntu aguye undi gitumo atamwiteguye, bati “Yaje nk’iya Gatera!”


text:
Sacola igisubizo cyÔÇÖumuturage wo mu karere ka Musanze: Sacola (Sabyinyo Community
Meya w’akarere ka Musanze Habyarimana Jean Damescene nawe yashimiye Sacola
Ubuyobozi bw’umurenge wa Nyange hamwe n’abaturage babo bati:tariki 04/mata 2017 ntabwo tuzibagirwa igikorwa cyiza dukesha Sacola kuko yatwubakiye ibiro by’umurenge ku nkunga ya miliyoni mirongo itanu n’eshanu.
Umushinga wa Sacola ukomeje kwesa umuhigo ubyaza umusaruro Ingagi n’ibirunga bizicumbikiye.
Sacola ikomeje gufasha bamwe mu baturage bo mu karere ka Musanze,ariko mu batuye igice kegereye ishyamba ry’ibirunga.Ibikorwa Sacola ifasha bamwe mu baturage nibyinshi cyane ntanuwabibara ngo abirangize.Uburyohe bw’amadivize bukomeje gusakara mubaturiye ishyamba ry’ibrunga ricumbikiye ibyiza by’u Rwanda.Abo mu karere ka Musanze bo batangarije itangazamakuru ko kuva aho barekeye kwangiriza ishyamba ry’ibirunga bamaze kugerwaho n’ibyiza kandi bibazanira inyungu zihoraho.
umuyobozi wa SACOLA [Photo Ingennzi]
Turetse ibikorwa by’amashuri no kubaka inyubako zitandukanye ,bamwe muribo bavugako bahindutse abasirumu ,urugero nka Nyiramajyambere Siperansiya umwe mubasigajwe inyuma n’amateka. Nyiramajyambere we avuga ko yabuze uko yashimira Sacola kubera ko yamukuye ibuzimu ikamushyira ibuntu. Sacola yababumbiye mu makoperative y’ubukorikori kuko iyo utangiye kuzamuka ibirunga usanga amazu meza bakoreramo bakanacururizamo ,imwe mu mitako yabo baba bokoze.
Umuyobozi w’akarere ka Musanze nyuma y’igikorwa cya Sacola cyo kubaka ibiro by’umurenge wa Nyange kandi bigezweho no kubitaha kumugaragaro yatanze ubuhamya ashima ,kandi avugako Sacola itafashe nabi inkunga bahawe na RDB,bityo ibikorwa byayo bikaba bikomeje kuba indashyikirwa. Imyaka cumi n’itatu irashize Sacola ifasha abaturage bo mu mirenge ya Kinigi na Nyange kwiteza imbere. Buri muturage wo mu murenge wa Nyange na Kinigi akubwirako ibyiza bya Sacola batabona uko babivuga gusa bakagira bati: Nsengiyumva Pierre Célestin uyobora Sacola imana izamuhe imigisha. Umuyobozi wa Sacola we yavuzeko ibikorwa bajya gukorera abaturage babanza kubiganiraho.
HABYARIMANA Jean Damascene Mayor w'akarere ka Musanze [Photo Ingenzi]
Si ibiro by’umurenge wa Nyange gusa kuko hanatashywe ibyumba by’amashuri mu murenge wa Kinigi k’umusozi wa Kabwembe nabyo byuzuye mu rwego rwo guteza uburezi imbere. Niba buri muturage wo mu mirenge ya Kinigi na Nyange babona Sacola nk’igisubizo ahasigaye nihabungabungwe ibikorwa byagezweho.
Nsabimana Francois


text:
Ni kuri uyu wa 07/02/2017 ubwo yabasuraga mu kiganiro yagiranyen’abayobozi batandukanye bo mu karere ka Gasabo aho yabonanaga n’abagize inama ya comité mpuzabikorwa y’akarere.
Mu ijambo rye abambari be bakunze kwita impanuro, Prezida Kagame yabakuriye inzira ku murima ababwira ku byerekeranye n’inzara ivugwa mu gihugu, ati iyo imvura itaguye ukugemulira nawe ntabishake wumva ko wabeshwaho n’iki? waba uwande? ati icyo gihe urapfa! kuko aba ari wowe uba wizize! ati mugomba kumenya kwishakamo ibisubizo kuko ku isi nta muntu ufite ububasha bwo kugusha imvura uko abishaka, akomeza avuga ko mu gihe imvura itaguye abaturage bagomba kumenya uburyo bwo kureka amazi y’imvura, ati nibatabikora bazasonza bapfe kuko ntakundi bizabagendekera cyangwa bahore basabiriza.
Banyarwanda banyarwandakazi, uretse ubwishongozi bw’uyu muyobozi gusa, murabona se abaturage bemeye guhebera urwaje bazakurahe ibikoresho byo gufata amazi yo gukoresha mu buhinzi no mu gihe imvura itaguye? Ese abaturage babuze ayo banywa kugeza ubwo basigaye basangira ibirohwa n’amatungo, bazabona ayo kuhira imyaka? ayo mazi yonyine se anabonetse yasimbura ibyo gushyira mu gifu?
Prezida Paul Kagame arirengangiza inzara iri mu gihugu hose akemeza ko nihari yagaragaye mu ntara y’iburengerazuba n’amajyepfo gusa! prezida Kagame yongeyeho kandi ko nubwo imvura itagwa abaturage bagomba no kuyoboka imigezi bakayibyaza umusaruro! birabaje pe! abanyarwanda bateye agahinda rwose aho uwakabarengeye yigize ntibindeba ati nimutishakamo ibisubizo mukeka ko ari nde uzabibakorera? ati ‘’muzapfa’’!
Paul Kagame yakomoje no ku mutekano ababwira ko uko igihugu gitera imbere twese tugomba kubigiramo uruhare twirindira umutekano n’ibiva mu musaruro wacu by’umwihariko, dutanga amakuru ku gihe y’abanywi b’ibiyobyabwenge kuko ahanini aribo bihisha inyuma yo guhungabanya umutekano n’ubujura, ati kuko iyo bidakozwe namwe bibagiraho ingaruka.
Prezida Kagame yakomeje avuga no kibazo cy’itangwa rya ruswa, ati nubwo ibyegeranyo bitandukanye bishyira u Rwanda mu myanya ya mbere mu kurwanya ruswa ntibisobanuye ko turi ibihangange! ati ku bayobozi ikintu cy’inyerezwa ry’umutungo, kwikanyiza ibigenewe abo uyobora bikaba ibyawe,ku isonga wowe uyobora ukagira ibyo utwara kurusha abandi by’umwihariko, ibisigaye bikagabanywa abakungirije aliko ukibagirwa ko ibyo byose bikugiraho ingaruka! zitanakugezeho uyu munsi wibwira ngo warazicitse buracya zikakugeraho, bisobanuye ko wowe muyobozi uba wahindutse igitotsi muli système kandi ubundi inshingano zawe zagombye guhera ku mutima-nama wawe kugirango ushobore kuzuza ibyo ushinzwe.
Prezida Paul Kagame yakomeje abwira abo bayobozi ko nibaramuka babirwanije bizacika aliko nibaceceka ruswa izakomeza ihabwe intebe muli système,ati rero banyarwanda ni ugukomeza urugamba rwo gutera imbere mu kwigira kuko ntawe ugomba kutugira, ati duhange duhereye ku by’iwacu, duhahe iby’iwacu made in Rwanda, dusagurire n’amahanga.
Banyarwanda banyarwandakazi, izi mpanuro nkuko bamwe bazita ziragaragaza intege nke z’uyu muyobozi Paul Kagame mu guhangara abo yahaye amata bamwe bitwa ibifi binini (ibikomerezwa) aho bidakorwaho kandi iyo ruswa ivugwa ikaba ahanini yarashinze imizi muli byo! ahubwo ugasanga abagezwa mu nkiko ari rubanda rugufi bene ngofero gusa, barimo abamotari n’abashoferi nkuko biherutse kwemezwa na Prezida w’urukiko rw’ikirenga muli rapport 2016 y’imanza za ruswa zaburanishijwe n’inkiko aho bigaragara ko abashoferi n’abamotari aribo baza ku isonga ku kigereranyo cya 14/35, ari naho uyu Prezida Sam Rugege yaboneye n’umwanya wo kubwira itangazamakuru ko urukiko rw’ikirenga atarirwo rushinzwe gushaka ibikomerezwa birya ruswa ngo biburanishwe.
Prezida Kagame rero aho kugira ngo yirukane ibyo bisambo abona ko byamunze système yahisemo kujya abihindurira amakoti aliko ntibive ku ntebe z’ubuyobozi. Birababaje!
Banyarwanda banyarwandakazi, muriyumvira namwe! Marie Immaculée INGABIRE uyobora umuryango transparency International rwanda ati ibifi binini birya ruswa nibifatwe nabyo bishyikirizwe inkiko. Prezida w’urukiko rw’ikirenga Prof.Sam RUGEGE nawe ati urukiko ntirushinzwe gushaka ibikomerezwa birya ruswa! bizagenda bite rero ko système yose irwaye? niyegure itange umwanya kuko abanyarwanda batari bacye biteguye kuvana igihugu cyabo mu kangaratete.
Mugire amahoro.
Byanditswe kuwa 10/02/2017, na:
A.BEN NTUYENABO,KIGALI-RWANDA.